༄༅། །བླ་མ་ངག་དབང་རྣམ་རྒྱལ་ལ་བརྟེན་པའི་ཚེ་དབང་དག་སྣང་མའི་དབང་བཤད་འཆི་མེད་རྔ་སྒྲ་ཞེས་བྱ་བཞུགས་སོ། །

འཆི་མེད་མགོན་པོ་པདྨ་ཀཱ་ར་དང༌། །དབྱེར་མེད་མཐུ་ཆེན་བླ་མར་གུས་བཏུད་ནས། །གང་ལ་བརྟེན་པའི་ཚེ་དབང་ཡང་ཟབ་ཀྱི། །སྨིན་བྱེད་བདུད་རྩི་འགྱེད་ཐབས་གསལ་བར་བྱ། །དེ་ལ་འདིར་དེའི་སྨིན་བྱེད་བདུད་རྩི་ཐོབ་ཅིང་འཇིག་དབང་འབུམ་ཐེར་སོགས་ཕྱི་ནང་གསང་བའི་བསྙེན་པ་སྔོན་དུ་སོང་བའི་མཚན་ཉིད་དང་ལྡན་པའི་སློབ་དཔོན་གྱིས་དག་སྣང་ལས་བྱང་གི་གཞུང་ཆོག་བདག་འཇུག་དང་བཅས་པ་གཏོར་འབུལ་ཡན་གྲུབ་རྗེས། དོན་གཉེར་སྣོད་ལྡན་གྱི་སློབ་མ་མདུན་དུ་འཁོད་པ་ལ། ཇི་ལྟར་བལྟམས་པས་ཁྲུས་བྱས། བགེགས་གཏོར་བཤམས་ནས་འབྲུ་གསུམ་གྱིས་བྱིན་རླབས་དང༌། ཨ་ཀཱ་རོས་བསྔོས་ཏེ། ཧྲཱིཿ གསང་སྔགས་ཉན་དང་སོགས་ཀྱི་བསྐྲད། ཧྲཱིཿ བདག་ཉིད་དབང་ཆེན་སོགས་ཀྱིས་མཚམས་བཅད། དེ་ནས་སློབ་དཔོན་གྱིས་འདི་ལྟར་གདམས་པར་བྱ་སྟེ། འོ། མ་གྱུར་ནམ་མཁའ་དང་མཉམ་པའི་སེམས་ཅན་ཐམས་ཅད་བླ་ན་མེད་པའི་བྱང་ཆུབ་ཆེན་པོ་འཆི་བ་མེད་པའི་གོ་འཕང་མཆོག་ལ་ཅི་ནས་ཀྱང་དགོད་པར་བྱ། དེའི་ཆེད་དུ་གནས་སྐབས་ཚེ་དང་མཐར་ཐུག་རྟོགས་པའི་ཡེ་ཤེས་རང་རྒྱུད་ལ་རྒྱས་པར་བྱ་བའི་ཕྱིར། འདིར་ཟབ་ལམ་བླ་མའི་རྣལ་འབྱོར་དང་འབྲེལ་བའི་ཚེ་དབང་ཟབ་མོ་ལེགས་པར་ནོད་དེ་འཆི་མེད་རྡོ་རྗེའི་སྲོག་བསྒྲུབ་པར་བྱའོ་སྙམ་པས་མ་ཡེངས་པར་གསན་དགོས་ཏེ། ཅི་ཕྱིར་ཞེ་ན། རྟོག་པ་ཐམས་ཅད་ལེགས་པར་བསྡུས་ནས་ནི། །ཤིན་ཏུ་བསམ་པ་བཟང་པོའི་སེམས་ཀྱིས་ཉོན། །བརྗེད་ངས་བླ་ལོ་ཧེ་རུ་ཀ་སོགས་དང༌། །བདེ་བར་གཤེགས་པ་རྣམས་ཀྱིས་བྱིན་མི་བརླབ། །ཞེས་གསུངས་པས་སོ། །གཞན་ཡང་མདོ་ལས། དགེ་སློང་དག་ལེགས་པར་རབ་ཏུ་ཉོན་ལ་ཡིད་ལ་ཟུངས་ཤིག་དང༌། ངས་ཁྱོད་ལ་བསྟན་པར་བྱའོ། །ཞེས་གསུངས་པ་ལྟར། མ་དག་པའི་སྣོད་ཀྱི་སྐྱོན་གསུམ་སྤང་བ་དང༌། དག་པའི་འདུ་ཤེས་བཞི་བསྟེན་པ་སོགས་ཆོས་གསན་པའི་ཀུན་སློང་དང་ཀུན་སྤྱོད་ཐམས་ཅད་མདོ་རྒྱུད་རྣམས་ལས་ཇི་ལྟར་གསུངས་པའི་ཚུལ་དང་མཐུན་པར་ཐུགས་དྭངས་ཤིང་སྤྲོ་བའི་སྒོ་ནས་གསན་པར་བྱ། འདིར་གང་ཞིག་གསན་པར་བྱ་བའི་ཆོས་ནི། དམ་པའི་ཆོས་ཀྱི་སྒོ་གང་ལ་འཇུག་ཀྱང་དོན་གྱི་སྙིང་པོ་ནི་དལ་རྟེན་དོན་ཡོད་པར་བྱ་བ་ཞིག་ལ་འདུ་བས། དེ་ཡང་ཤིན་ཏུ་རྙེད་པར་དཀའ་ཞིང་རྙེད་ན་དོན་ཆེ་བའི་རང་རེའི་མིའི་ལུས་རྟེན་འདི་ནི་ཡིད་བཞིན་གྱི་ནོར་བུ་རིན་པོ་ཆེ་དང་མཚུངས་ཆོས་དྲུག་གི་སྒོ་ནས་མཚུངས་པ་ལས་ཀྱང་ཆེས་ལྷག་པའི་ཕྱིར་མི་ལུས་རིན་པོ་ཆེ་ཞེས་གྲགས་ཏེ། ཡིད་བཞིན་གྱི་ནོར་བུས་ནི་ཇི་ལྟར་མཐུ་ཆེ་ཡང་ཚེ་འདིའི་དབུལ་བ་སོགས་ལས་སྐྱོབ་པ་ཙམ་དུ་ཟད་ལ། མིའི་ལུས་རྟེན་འདིས་སྟོབས་ཆེ་ན་ཚེ་འདི་ཉིད་ལ་འཁོར་བར་སྐྱེ་བའི་སྡུག་བསྔལ་གྱི་རྒྱ་མཚོ་ཆེན་པོ་འདི་ལས་སྐྱོབ་ནས་རྣམ་གྲོལ་གཏན་གྱི་བདེ་བ་རྫོགས་པའི་བྱང་ཆུབ་ཀྱི་གོ་འཕང་མངོན་དུ་གྱུར་ནུས་པ་དང༌། དེ་ལྟར་མ་གྱུར་ན་ཡང་བྱང་ཆུབ་མཆོག་གི་ས་བོན་རྒྱུད་ལ་ཐེབས་ནས་སྐྱེ་བ་ཀུན་ཏུ་ཡང་དག་པའི་ལམ་དང་མཇལ་ནུས་པ་ཡིན་ཏེ། སློབ་དཔོན་ཙནྡྲ་གོ་མིའི་ཞལ་སྔ་ནས། གང་ཞག་ཐོབ་ནས་སྐྱེ་བའི་རྒྱ་མཚོ་མཐར་འབྱིན་ཅིང༌། །བྱང་ཆུབ་མཆོག་གི་ས་བོན་དགེ་བའང་འདེབས་བྱེད་ལ། །ཡིད་བཞིན་ནོར་བུས་བས་ཀྱང་ཡོན་ཏན་ཆེས་ལྷག་པའི། །མི་ཉིད་དེ་ནི་སུ་ཞིག་འབྲས་བུ་མེད་པར་བྱེད། །ཅེས་གསུངས་པས། མིའི་ལུས་རྟེན་འདི་མིན་པར་རྟེན་གཞན་ལ་འཚང་རྒྱ་བའི་ནུས་པ་མེད་ཅིང༌། རྟེན་འདི་ལའང་གང་ཟག་སོ་སོའི་བློ་སྟོབས་ཆེ་ཆུང་གི་སྒོ་ནས། ཆུང་བ་ལ་ལྷ་མའི་བདེ་འབྲས། འབྲིང་ལ་ཞི་བ་ཉན་རང་གི་བྱང་ཆུབ། ཆེ་བ་ལ་རྫོགས་པའི་སངས་རྒྱས་ཀྱི་གོ་འཕང་ཐོབ་པའི་སྟོབས་དང་ནུས་པ་ནི་རང་རེའི་འཛམ་གླིང་མིའི་ལུས་རྟེན་འདི་ཉིད་ཁོ་ནར་མ་གཏོགས་གཞན་ལྷ་དང་བཅས་པའི་འཇིག་རྟེན་གང་སུ་ལའང་ཡོད་པ་མ་ཡིན་ཏེ། ལུང་དེའི་འཕྲོར། བདེ་གཤེགས་ལམ་རྟེན་འགྲོ་བ་འདྲེན་པར་ཆས་གྱུར་ཅིང༌། །སེམས་ཀྱི་སྟོབས་ཆེན་མི་ཡིས་རྙེད་པ་གང་ཡིན་པའི། །ལམ་དེ་ལྷ་དང་ཀླུ་ཡིས་མི་རྙེད་ལྷ་མིན་དང༌། །མཁའ་ལྡིང་རིག་འཛིན་མིའམ་ཅི་དང་ལྟོ་འཕྱེས་མིན། །ཞེས་གསུངས་སོ། །དེས་ན་ད་རེས་སྔོན་གྱི་རྒྱུ་སྟོབས་ཁྱད་པར་ཅན་ལས་གྲུབ་པའི་ལུས་རྟེན་ཡིད་བཞིན་གྱི་ནོར་བུ་ལྟ་བུ་འདི་རྒྱུ་དཔེ་གྲངས་གསུམ་གང་ལ་བསམས་ཀྱང་ཤིན་ཏུ་རྙེད་དཀའ་བ་མ་ཟད། འཆི་རྐྱེན་མང་བའི་དབང་གིས་འཇིག་སླ་བའི་ཆོས་ཅན་ཡིན་པས་ཀྱང་དུས་མིན་འཆི་བའི་རྐྱེན་བསལ་ནས་རིང་དུ་འཚོ་བའི་ཐབས་ལ་འབད་པར་བྱ་དགོས་ཏེ། སློབ་དཔོན་ངག་གི་དབང་ཕྱུག་གྲགས་པའི་ཞལ་སྔ་ནས། འཁོར་བར་སྲོག་ལས་གཅེས་པ་ནི། །ཅི་ཡང་ཡོད་པར་མ་མཐོང་སྟེ། །དེ་བས་མྱུར་དུ་ཐབས་མང་པོས། །འཆི་བ་བསླུ་བར་ཀུན་ཏུ་དཔྱད། །ཅེས་གསུངས་པ་བཞིན། ཤེས་ལྡན་རྣམས་ཀྱིས་བྱ་བ་གང་ལ་འཇུག་པའི་ཐོག་མར་ཚེ་བསྲིང་བའི་ཐབས་ཚུལ་བཙལ་བ་འདི་ཁོ་ནར་གལ་ཆེ་བས། ལྷ་ལ་སོགས་པའི་འགྲོ་བ་གཞན་ལ་སྔོན་གྱི་ལས་ཀྱིས་འཕེན་པ་དེ་རང་མ་གཏོགས་དེ་ལས་གཞན་དུ་ཚེ་བསྲིང་བའི་ཐབས་མེད་ལ། གླིང་བཞི་འཇིག་རྟེན་གྱི་མིའི་ཚེ་ནི། མངོན་པར་མཛོད་ལས། སྒྲ་མི་སྙན་ན་ལོ་སྟོང་སྟེ། །གཉིས་ན་ཕྱེད་ཕྱེད་སྤང་བའོ། །འདི་ནང་མ་ངེས་ཐ་མ་ནི། །ལོ་བཅུ་དང་པོ་དཔག་ཏུ་མེད། །ཅེས་གསུངས་པས། གླིང་གཞན་གསུམ་ནི་ལོངས་སྤྱོད་ཀྱི་ས་པ་ཡིན་པའི་ཕྱིར་ཚེ་ཚད་ཀྱི་ངེས་པ་ཡོད་པས་ཚེ་བསྲིང་བའི་ཐབས་དང་རྟེན་འབྲེལ་མི་དགོས། རང་རེའི་འཛམ་བུ་གླིང་པ་འདི་ནི་ལས་ཀྱི་ས་པ་ཡིན་པའི་ཕྱིར་དགེ་ཆོས་ལྡན་དང་མི་ལྡན་པའི་དབང་ལས་ཚེ་ཡང་མ་ངེས་པའི་མཐའ་ཅན་ཡིན་ཏེ། སྔོན་རྫོགས་ལྡན་གྱི་དུས་སུ་ཚེ་ལོ་དཔག་མེད་ཐུབ་པ་ནས་བཟུང༌། ཐ་མ་རྩོད་ལྡན་སྙིགས་མའི་ཡང་མཐར་ཚེ་ལོ་བཅུ་པའི་བར་དུ་བྲི་བས་མཚོན་ཚེ་འཕེལ་འགྲིབ་ཆེ་བའི་རྒྱུ་མཚན་གྱིས་ཚེ་བསྲིང་བའི་ཐབས་དང་རྟེན་འབྲེལ་ལ་བརྟེན་དགོས་པ་ཡིན་ནོ། །དེ་ལ་ཐབས་གང་ཞེ་ན། ཐབས་ནི་ཐུན་མོང་དང་ཐུན་མོང་མ་ཡིན་པ་གཉིས་སུ་ཡོད་པའི་དང་པོ་ནི། གསེར་འོད་དམ་པའི་མདོ་ལས། ཚེ་རིང་བའི་རྒྱུ་ནི་གཉིས་ཏེ། སྲོག་གཅོད་སྤང་བ་དང༌། གཞན་ལ་ཁ་ཟས་རབ་ཏུ་སྦྱིན་པའོ། །ཞེས་གསུངས་པས་མཚོན་ཏེ། རང་ལ་ནུས་པ་ཡོད་ན་རི་རྒྱ་ཀླུང་རྒྱ་སྡོམ་པ་དང༌། དེ་ལྟའི་ནུས་པ་མེད་ཀྱང་རང་ནུས་དང་བསྟུན་པའི་སྲོག་གཅོད་བཀག་པ་དང༌། འཆི་ངེས་པའི་སྲོག་བསླུ་བ། ཉེའུ་འདོན་པ། ལམ་འཕྲང་བཅོས་པ། ཟམ་པ་བཙུགས་པ། ནད་པ་ལ་སྨན་དང༌། བཀྲེན་པ་ཟས་གོས་བྱིན་པ་ལ་སོགས་པ་མདོ་མཚན་ཉིད་ཐེག་པ་ལས་བསྟན་པ་རྣམས་རྒྱུ་འབྲས་རྟེན་འབྲེལ་གྱི་འཇུག་ལྡོག་ཁོ་ན་ལས་བརྩམས་ཏེ་གསུངས་པ་ཡིན་པས་རིང་བའི་ཐབས་ཙམ་ཡིན་ལ། ད་ལམ་འདིར་ཁྱེད་ལ་གདམས་པར་བྱ་བའི་ཐབས་ནི་ཐུན་མོང་མ་ཡིན་པ་ཡིན་ཏེ། འདི་ནི་རྒྱུ་མཚན་ཉིད་ཐེག་པ་ལས་ཁྱད་པར་དུ་མས་འཕགས་པ་འབྲས་བུ་སྔགས་ཀྱི་ཐེག་པ་ལས་བསྟན་པ་ཡིན་ལ། དེ་ལས་མྱུར་བའི་ཐབས་ཀྱི་འཇུག་སྒོ་མཐའ་ཡས་པར་གསུངས་པའི་ཆོས་ཀྱི་རྣམ་གྲངས་ཇི་སྙེད་ཅིག་བཞུགས་པ་ལས། ད་ལམ་འདིར་བྱིན་རླབས་དབང་བསྐུར་གྱི་སྒོ་ནས་ཚེ་བསྲིང་བའི་ཐབས་མཆོག་ཏུ་བསྔགས་པ་འདི་ཡིན་ལ། ཐབས་མཆོག་འདི་གསང་སྔགས་རྡོ་རྗེ་ཐེག་པའི་ཁྱད་ཆོས་མ་གཏོགས་གཞན་ལ་མ་གྲགས་ཤིང༌། ཐབས་དེ་ལྡན་གྱི་གསང་སྔགས་དེ་ལའང་གསར་རྙིང་གཉིས་སུ་ཡོད་པ་ལས། འདི་སྔ་འགྱུར་རྙིང་མའི་ཁོངས་སུ་གཏོགས་ཤིང༌། རྙིང་མའི་ལུགས་དེ་ལའང་རིང་བརྒྱུད་བཀའ་མ། ཉེ་བརྒྱུད་གཏེར་མ། ཤིན་ཏུ་ཉེ་བརྒྱུད་ཟབ་མོ་དག་སྣང་གི་ཆོས་སྡེ་སྟེ་བརྒྱུད་པའི་བབ་སོ་ཆེན་པོ་གསུམ་དུ་མཆིས་པ་ལས། འདི་ཕྱི་མ་ཟབ་མོ་དག་སྣང་གི་ཆོས་སྐོར་དུ་གཏོགས་པའི་ནང་མཚན་ལས་འདིར་སྐབས་སུ་བབ་པའི་སྒོས་དབང་ནི། བླ་མ་ངག་དབང་རྣམ་རྒྱལ་ལ་བརྟེན་པའི་ཚེ་དབང་ཡང་ཟབ་ཐུན་མོང་མ་ཡིན་པ་སྟེ། འཆི་མེད་སྲོག་སྒྲུབ་ལྕགས་སྡོང་མའི་སྒོ་ནས་ཚེའི་རིག་འཛིན་སྒྲུབ་པའི་ཐབས་ཆེས་ཤིན་ཏུ་ཟབ་པ་ཞིག་ཡིན་ལ། དེ་གང་ལས་བྱུང་བ་བརྒྱུད་པའི་ལོ་རྒྱུས་དང༌། བརྒྱུད་པ་དེ་ལྡན་གྱི་དབང་བསྐུར་བ་གཉིས་ལས། དང་པོ་ཡིད་ཆེས་ཤིང་ཁུངས་བཙུན་པའི་ལོ་རྒྱུས་ཀྱི་དབང་དུ་བྱས་ཏེ་ཟུར་ཙམ་སྨོས་ན། དེ་ཡང་གནས་ཕུན་སུམ་ཚོགས་པ་བདེ་བ་ཅན་གྱི་ཞིང་ཁམས་ན། སྟོན་པ་ཕུན་སུམ་ཚོགས་པ་ཚེ་དང་ཡེ་ཤེས་ཀྱི་སྣང་བ་མཐའ་ཡས་པར་མངའ་བའི་རྒྱལ་བ་དེ་ཉིད་ལ། འཁོར་ཕུན་སུམ་ཚོགས་པ་པདྨ་རིགས་ཀྱི་སེམས་དཔའ་དང་སེམས་མ་གྲངས་མ་མཆིས་པས་བསྐོར་ནས་བཞུགས་པའི་ཚེ། ཕྱོགས་བཅུའི་སངས་རྒྱས་ཐམས་ཅད་ཀྱིས་བསྐུལ་ཏེ་འགྲོ་བའི་དོན་དུ་སྤྲུལ་པའི་སྐུར་བྱོན་པར་གསོལ་བ་བཏབ་པས། སྟོན་པ་དེ་ཉིད་ཀྱི་རང་ལས་རང་ཤར་གྱི་ཚུལ་དུ་རང་བྱུང་སྤྲུལ་པའི་སྐུར་སྤྲུལ་ཏེ་འཛམ་བུའི་གླིང་དུ་འགྲོ་བའི་དོན་དུ་བྱོན་པ་ནི་ཨོ་ཌཱི་ཡ་ནའི་སློབ་དཔོན་ཆེན་པོ་པདྨ་འབྱུང་གནས་དེ་ཉིད་ཡིན་ལ། དེས་གདུལ་བྱའི་སྣང་ངོར་སླར་ཡང་རིག་འཛིན་རྣམ་བཞིའི་ས་ལམ་རིམ་པར་བགྲོད་པའི་ཚུལ་སྟོན་ཏེ། མཁའ་འགྲོ་མ་གསང་བ་ཡེ་ཤེས་ལ་བརྟེན་ནས་རྣམ་སྨིན་རིག་འཛིན་གྱི་སྐུ་གྲུབ་པའི་མཐར། ཟ་ཧོར་གྱི་རྒྱལ་པོ་གཙུག་ལག་འཛིན་གྱི་སྲས་མོ་མནྡ་ར་བ་སྒྲུབ་རྟེན་དུ་བཀུག་སྟེ་བྲག་ཕུག་མཱ་ར་ཏི་ཀར་འཆི་མེད་ཚེའི་རིག་འཛིན་སྒྲུབ་པའི་ཚེ། མགོན་པོ་ཚེ་དཔག་མེད་ཡབ་ཡུམ་གྱིས་ཞལ་དངོས་སུ་བསྟན་ཏེ་འཆི་མེད་རྡོ་རྗེ་ཚེའི་དབང་བསྐུར། ཚེ་རྒྱུད་བྱེ་བ་ཕྲག་བརྒྱ་ཕྱག་ཏུ་གཏད་དེ་བྱིན་གྱིས་བརླབས་པས་སྐྱེ་འཆི་མེད་པ་རྡོ་རྗེའི་སྐུར་གྲུབ། དེ་ནས་འཆི་མེད་མགོན་པོ་པདྨ་འབྱུང་གནས་དེ་ཉིད་ཀྱིས་འགྲོ་བའི་དོན་དུ་འཛམ་གླིང་སྤྱི་དང་ཁྱད་པར་གངས་རིའི་ཁྲོད་དུ་བྱོན་ནས། གངས་ཅན་མུན་པའི་གླིང་དུ་རྒྱལ་བསྟན་སྤྱི་དང་བྱེ་བྲག་གསང་བ་སྔགས་ཀྱི་བསྟན་པ་སྤེལ་ཏེ་རྗེ་འབངས་གྲོགས་གསུམ་གྱིས་གཙོས་ལས་ཅན་གྱི་གང་ཟག་ཉེར་ལྔ་ལ་སོགས་པ་འཆི་བ་མེད་པའི་གོ་འཕང་ལ་བཀོད་པའི་བཀའ་དྲིན་མཛད། སླད་ནས་ཀྱང་བོད་ཀྱི་སྐྱེས་ཆེན་དམ་པ་དུ་མ་ཡེ་ཤེས་ཀྱི་སྐུས་རྗེས་སུ་བཟུང་ནས་ཚེའི་གདམས་པ་བསྩལ་ཏེ་དངོས་དང་བརྒྱུད་ནས་སྐལ་ལྡན་གྱི་གང་ཟག་ཕལ་ཆེར་འཆི་མེད་གྲུབ་པའི་རིག་འཛིན་གྱི་ས་ལ་བཀོད་པར་མཛད། ལྷག་པར་འཕགས་ཡུལ་པཎ་གྲུབ་ཡོངས་ཀྱི་གཙུག་ནོར་ཁ་ཆེ་ནཱ་རོ་ཏ་པའི་སྒྱུ་འཕྲུལ་དཔལ་ལྡན་འབྲུག་པ་ཡེ་ཤེས་རྡོ་རྗེ་སླར་ཁམས་དྲུག་ལྡན་གྱི་རྫུ་ལ་ཞུགས་པ་རྒྱལ་དབང་ཀུན་དགའ་དཔལ་འབྱོར་རང་ལ་པདྨ་སྙིང་ཐིག་དང༌། གཞན་ཡང་པཎ་ཆེན་ནགས་རིན་ནས་བརྒྱུད་དེ་པདྨ་ཚེ་ཁྲིད་ཀྱི་གདམས་པའི་བཀའ་བབ་ཅིང༌། དེ་བཞིན་ཀུན་མཁྱེན་པདྨ་དཀར་པོ་ལ་གུར་དྲག་ཕུར་ཤམ་ཅན་བསྩལ་བས་མཚོན་སྐྱེ་བའི་ཕྲེང་བ་ཀུན་ཏུ་རྗེས་སུ་བཟུང་བའི་ཉེར་ལེན་གྱིས། སླར་ཡང་དཔལ་ལྡན་འབྲུག་པ་རིན་པོ་ཆེ་བདུད་དང་བདུད་ཀྱི་ཕྱོགས་ཐམས་ཅད་རྣམ་པར་འཇོམས་པའི་རྡོ་རྗེ་འཛིན་པ་ཆེན་པོ་ངག་དབང་རྣམ་པར་རྒྱལ་བ་དཔལ་བཟང་པོ་དེ་ཉིད་ལ། ཡང་དང་ཡང་དུ་ཞལ་བསྟན་ནས་གནས་སྐབས་སུ་འཆི་བ་མེད་པའི་ཚེ། རྒས་པ་མེད་པའི་ལང་ཚོ། རྒུད་པ་མེད་པའི་སྟོབས། ཉམས་པ་མེད་པའི་མངའ་ཐང༌། འགྲིབ་པ་མེད་པའི་བསོད་ནམས། མི་ཤིགས་རྡོ་རྗེའི་སྲོག་རྣམས་འགྲུབ་པར་བྱིན་གྱིས་བརླབས། མཐར་ཐུག་ཚེ་ལྷའི་དཀྱིལ་འཁོར་མ་ལུས་པའི་ཁྱབ་བདག་ཏུ་དབང་བསྐུར། ཚེའི་སྒྲུབ་ཐབས་ཡང་ཟབ་ཁྱད་པར་ཅན་གྱི་གདམས་སྐོར་བསྩལ་བ་རྣམས་སྐུ་དངོས་སུ་བཞུགས་སྐབས་དུས་ལ་མ་བབ་པས་གསང་རྒྱ་མ་བརྟོལ་ཞིང༌། དེར་མ་ཟད་ཐུགས་སྒམ་པའི་དབང་གིས་འོད་གསལ་གསང་བ་ཆེན་པོའི་ཉམས་སྣང་ལ་ལྷ་དང་བླ་མའི་ཞལ་གཟིགས་བྱུང་རིགས་ཀྱི་རྣམ་ཐར་ཐམས་ཅད་རྐུན་མའི་ནོར་བཞིན་སྦས་ནས་གཞན་ལ་གསལ་བར་མ་གསུངས་ཀྱང༌། ལུང་ལས། ཨོ་རྒྱན་ང་དང་རྟག་ཏུ་བཀའ་བགྲོ་མཛད། །དེ་དང་སུ་ཕྲད་བདེ་བ་ཅན་དུ་སྐྱེ། །ཞེས་གསུངས་པས་མཚོན་ནུས་སོ། །དེ་ལྟར་བོད་ཆོས་ཀྱི་རྒྱལ་པོ་ཚངས་པ་ལྷའི་མེ་ཏོག་གི་བླ་མཆོད་གཅིག་པུར་གྱུར་པ་ཨོ་རྒྱན་ཐམས་ཅད་མཁྱེན་པ་དེ་ཉིད་དང༌། བདག་ཅག་ལྷོ་ལྗོངས་པ་སྤྱི་བོ་གནམ་ལ་བསྟན་པ་ཡོངས་ཀྱི་ལྷ་སྐལ་རིགས་བདག་ཏུ་གྱུར་པའི་མཐུ་ཆེན་ཆོས་ཀྱི་རྒྱལ་པོ་དེ་གཉིས། དུས་དང་སྐུ་ཡི་རྣམ་པ་གང་ལ་གང་འདུལ་དུ་སྣང་བའི་ལྡོག་པ་ཐ་དད་པ་ཙམ་མ་གཏོགས། ངོ་བོ་བཅོམ་ལྡན་འདས་མགོན་པོ་ཚེ་དཔག་ཏུ་མེད་པའི་ཡེ་ཤེས་ཀྱི་སྒྱུ་འཕྲུལ་དུ་གཅིག་པས་འཆི་མེད་རྟག་པ་དམ་པའི་ཀློང་དུ་རྣམ་དབྱེར་མེད་ཅིང༌། དོན་དུ་སངས་རྒྱས་ཀུན་འདུས་ཀྱི་རང་བཞིན་ཡིན་པ་སྟེ། རྗེ་བླ་མ་རང་གིས་ཀྱང༌། སངས་རྒྱས་ཀུན་གྱི་འདུས་པ་ང་ཡིན་པས། །སྙིང་ནས་གསོལ་བ་འདེབས་ན་འབད་མེད་དུ། །དངོས་གྲུབ་རྣམ་གཉིས་སྦྱིན་ལ་མི་བསླུའོ། །ཞེས་རྡོ་རྗེ་གསུང་གིས་ཞལ་བཞེས་མཛད་པ་ཡང་གནད་འདི་ལ་དགོངས་པ་ཡིན་ནོ། །དེ་ནས་ཕྱིས་རྣམ་གསུམ་དབྱེར་མེད་ཀྱི་ཚེའི་མན་ངག་ཡང་ཞུན་ཅིག་དྲིལ་འདི་སྤེལ་བའི་དུས་ལ་བབ་སྟེ། སྙིགས་དུས་ཀྱི་སྐྱབས་རྗེ་གསེར་ཁང་རྡོ་རྗེ་འཆང་ངག་དབང་ཚུལ་ཁྲིམས་དོན་ལྡན་ནམ་གསང་མཚན་པདྨ་རྡོ་རྗེ་དགྱེས་རོལ་མི་བསྐྱོད་རྒྱལ་པོ་ཞེས་བྱ་བའི་སྐྱེས་མཆོག་འདི་ཉིད། ཨོ་རྒྱན་སངས་རྒྱས་གཉིས་པའི་སྒྲུབ་གནས་བུམ་ཐང་སྐུ་རྗེས་སུ་བཞུགས་དུས། ཆུ་འབྲུག་སྤྲེལ་ཟླའི་ཚེས་བཅུ་ལ་སྐྱབས་མགོན་ངག་དབང་རྣམ་རྒྱལ་ཞབས་ཀྱིས་མཛད་པའི་བླ་མ་དགོངས་པ་འདུས་པའི་དཀྱིལ་འཁོར་ཞལ་ཕྱེ་སྟེ་ཕྱི་ནང་གསང་བའི་མཆོད་སྤྲིན་དང་ཚོགས་ཀྱི་མཆོད་པ་རྒྱ་ཆེར་བགྱིས་པའི་མཐུ་ལས། ཟར་ཟིར་གྱི་སྣང་བ་ལ་འཆི་མེད་གྲུབ་པའི་དབང་པོ་བླ་མ་ངག་དབང་རྣམ་རྒྱལ་དཔལ་བཟང་པོ་འདི་ཉིད་ཀྱིས་དངོས་སུ་བྱིན་གྱིས་བརླབས་པའི་མཚན་མ་བརྙེས་པ་ཙམ་དུ་མ་ཟད། ཞལ་གྱི་སྒོ་ནས་འཆི་མེད་ལྕགས་སྡོང་མའི་སྒྲུབ་ཐབས་འདིའི་བཅུད་ཕུར་གྱི་རྩ་ཕབ་ཀྱང་བརྡ་དང་བརྡའི་སྒོ་ནས་འདི་ལྟར་གསུངས་ཏེ། སྐུ་གསུམ་ལྷུན་གྲུབ་མཧཱ་གུ་རུ་ཡི༔ ཐུགས་ཟབ་བཅུད་བསྡུས་འཆི་མེད་སྒྲུབ་པའི་ཐབས༔ མན་ངག་ཡང་སྙིང་གདམས་པའི་རྒྱལ་པོ་འདི༔ ཉམས་སུ་ལེན་པའི་རིམ་པ་མཆོག་གྱུར་པ༔ ངོ་བོ་མ་ནོར་གོ་རིམ་མ་འཁྲུགས་པ༔ གནད་དུ་ཆེ་བས་རང་ཉིད་རྟ་མཆོག་བསྐྱེད༔ སྤྱི་བོ་བླ་མ་ངག་གི་རྣམ་ཅན་ཚུལ༔ ཐུགས་ཀར་པད་འབྱུང་རིགས་བདག་ཚེ་མཐའ་ཡས༔ དབྱེར་མེད་གཅིག་འདྲེས་མཁའ་འགྲོའི་སྙིང་གི་ཐིག༔ འཆི་མེད་མཆོག་སྦྱིན་བླ་མའི་རྣལ་འབྱོར་འདི༔ དུས་ངན་སྙིགས་མ་ལྔ་བདོ་ཆེར་སྙིགས་དུས༔ བསྒོམ་པའི་བཀའ་བབས་བསྟན་འགྲོའི་གསོས་སུ་སྨིན༔ མཐའ་དམག་ཟློག་བྱེད་ཡུལ་འཁྲུགས་ཞི་བ་དང་༔ མི་ཕྱུགས་ནད་རིགས་ཀུན་ཞི་བཤད་སྒྲུབ་འཕེལ༔ ཚེ་བསོད་སྟོབས་འབྱོར་མངའ་ཐང་རིགས་བརྒྱུད་རྒྱས༔ ཆོས་བཞིན་སྤྱོད་པའི་འབྱོར་ལྡན་ས་སྐྱོང་གི༔ སྐུ་ཚེའི་འགལ་རྐྱེན་ཞི་ཞིང་བཞེད་དོན་འགྲུབ༔ འབངས་རྣམས་དགེ་བཅུའི་ལས་ལ་བརྩོན་པ་དང་༔ མཐར་ཐུག་པདྨ་འོད་དུ་སྐྱེ་བ་སོགས༔ ཕན་ཡོན་གདོན་མི་ཟ་བར་འབྱུང་བས་ན༔ ངེས་པར་ཉམས་སུ་ལོངས་ཤིག་རིགས་ཀྱི་བུ༔ ཞེས་གསུངས་སོ། །དེ་ཡང་དགོས་ཆེད་ཀྱི་སྒོ་དུ་མ་ལ་གཟིགས་ཏེ་མྱུར་དུ་ཡིག་གེའི་ལམ་དུ་སྤེལ་ཆོག་པའི་བཀའི་མཚན་མ་བརྙེས་པ་ལ་བརྟེན་ནས་ལས་ཅན་གྱི་ཆོས་བདག་དེ་ཉིད་ཀྱིས་སྒྲུབ་ཐབས་མདོར་བསྡུས་སུ་ཕབ་སྟེ་བུམ་ཐང་དབང་འདུས་ཆོས་གླིང་དུ་མི་རྗེ་ཨོ་རྒྱན་དབང་ཕྱུག་ཡབ་སྲས་དང་བཅས་པའི་སྐལ་ལྡན་འདུས་པའི་ཚོགས་ལ་སྤེལ་བར་མཛད་པ་སྟེ་ཡིད་ཆེས་པའི་ལོ་རྒྱུས་ནི་དེ་ཙམ་མོ། །བརྒྱུད་པ་དངོས་ནི། བཅོམ་ལྡན་འདས་མགོན་པོ་ཚེ་དཔག་མེད། འཆི་མེད་པདྨ་འབྱུང་གནས། སྐྱབས་མགོན་ངག་དབང་རྣམ་རྒྱལ། ངག་དབང་ཚུལ་ཁྲིམས་དོན་ལྡན། མཁན་ཆེན་ངག་དབང་རྒྱལ་མཚན། ཡོངས་འཛིན་ཕྲིན་ལས་ལྷུན་གྲུབ། དེ་ནས་བདག་གི་འདྲེན་མཆོག་དམ་པ་རྗེ་བཙུན་བྱམས་པ་མགོན་པོ་ངུར་སྨྲིག་གར་གྱི་རྣམ་པར་རོལ་བ་དོན་གྱི་སླད་དུ་མཚན་ནས་སྨོས་ན་བྱམས་མགོན་ངག་དབང་ཕྲིན་ལས་ཞེས་མཚན་སྙན་ཁྱབ་གདལ་དུ་གྲགས་པ་དེ་ཉིད་ལ། དེ་གཉིས་ཀའི་ཞབས་ནས་བདག་ལ་བཀའ་དྲིན་དུ་ཐོབ་པ་དང༌། ཡང་ན། ངག་དབང་ཚུལ་ཁྲིམས་དོན་ལྡན་གྱི་ཞབས་ནས། མཁན་ཆེན་ཆོས་ཀྱི་དབང་ཕྱུག་དང༌། སློབ་དཔོན་བཀྲ་ཤིས་ཆོས་རྒྱལ་ལ། དེ་གཉིས་ཀས་ཐུབ་བསྟན་ཡོན་ཏན་འོད་ལ། དེས་ཀྱང་བདག་ལ་བཀའ་དྲིན་དུ་བསྩལ་བའོ། །གཉིས་པ་བརྒྱུད་པ་དེ་ལྡན་གྱི་དབང་བསྐུར་བ་ལ། ཐོག་མར་རྒྱུད་མ་སྨིན་པའི་སྨིན་བྱ་སློབ་མ་དབང་གིས་སྨིན་པ་ལ་བླ་སློབ་མོས་གུས་ཀྱི་རྟེན་འབྲེལ་འགྲིགས་པ་ཞིག་དགོས་ཏེ། གསང་སྔགས་བྱིན་རླབས་ཀྱི་ལམ། བྱིན་རླབས་མོས་གུས་ཀྱི་ལམ་ཞེས་གསུངས་པས། གསང་སྔགས་ཀྱི་བྱིན་རླབས་འཇུག་པ་ལ་ལོག་རྟོག་གི་དྲི་མ་རང་སར་དག་སྟེ་བླ་མ་སངས་རྒྱས་སུ་མཐོང་བའི་མོས་གུས་ཁོ་ན་སྔོན་དུ་འགྲོ་དགོས་པ་ཡིན་ནོ། །དེ་ཡན་ཆད་ངེད་སློབ་དཔོན་གྱི་བྱ་བ་རྣམས་སྔོན་དུ་སོང་ཟིན་པས། ད་ནི་སྐུ་ཉིད་རྣམས་ཀྱི་ངོ་སྐོལ་དུ་གྱུར་པ་བླ་མ་དང་བཅོམ་ལྡན་འདས་ཚེ་དང་ཡེ་ཤེས་དཔག་ཏུ་མེད་པའི་བྱིན་རླབས་ཐུགས་རྗེའི་རང་གཟུགས་འཆི་མེད་གྲུབ་པའི་རིག་འཛིན་བླ་མ་ངག་དབང་རྣམ་རྒྱལ་དབྱེར་མ་མཆིས་པའི་སྤྱན་སྔར། ཚེ་དབང་ཟབ་མོ་ཞུ་བའི་ཡོན་དུ་དམིགས་ཏེ་མཎྜལ་འབུལ་བར་ཞུ། ཞེས་ཕུལ་དུ་བཅུག ཟིན་པ་དང༌། དེ་ཡང་ཇི་སྐད་དུ། ཆོས་རྣམས་ཐམས་ཅད་རྐྱེན་ཡིན་ཏེ། །འདུན་པའི་རྩེ་ལ་རབ་ཏུ་གནས། །ཞེས་གསུངས་པ་ལྟར། བཟང་ངན་གྱི་ཀུན་རྟོག་གཤིས་ལ་མ་གྲུབ་པས་རྐྱེན་གྱིས་བསྒྱུར་ན་ཅི་ཡང་བསྒྱུར་དུ་བཏུབ་པས་ཁྱེད་རང་སྐུ་ཉིད་རྣམས་ནས་མོས་འདུན་གྱི་སྤྱན་དམིགས་འདི་བཞིན་མཛོད་ལ། དེང་འདིར་ཆོས་འཆད་པའི་སློབ་དཔོན་དེ་ཉིད་དུས་གསུམ་གྱི་རྒྱལ་བ་ཐམས་ཅད་ཀྱི་མཁྱེན་བརྩེ་ནུས་པའི་རང་གཟུགས་བླ་མ་ངག་དབང་རྣམ་རྒྱལ་དངོས་ཡིན་སྙམ་པ་དང༌། གནས་ཁང་འདི་ཡང་མ་དག་པའི་རྣམ་པ་ཅན་མ་ཡིན་པར་བླ་མ་ངག་དབང་རྣམ་རྒྱལ་གྱི་ཐུགས་གཉིས་སུ་མེད་པའི་ཡེ་ཤེས་ཀྱི་རང་སྣང་ལས་གྲུབ་པའི་དག་པའི་ཞིང་ཁམས་ཀྱི་གཞལ་ཡས་ཁང་ཡིན་སྙམ་པ་དང༌། ཆོས་ཉན་དུ་འཁོད་པའི་འཁོར་རྡོ་རྗེའི་སློབ་མ་འདི་དག་ཀྱང་ཉོན་མོངས་རྒྱུད་ལྡན་གྱི་གང་ཟག་མ་ཡིན་པར་དག་པའི་ས་ལ་གནས་པའི་རིག་པ་འཛིན་པའི་རྣལ་འབྱོར་ཕོ་མོ་ཡིན་སྙམ་པའི་དག་སྣང་དང་ངེས་ཤེས་བརྟན་པོའི་སྒོ་ནས་བླ་མ་ངག་དབང་རྣམ་རྒྱལ་ལ་བརྟེན་པའི་ཚེ་དབང་ཡང་ཟབ་ཐུན་མོང་མ་ཡིན་པ་འདི་ཉིད་ཞུ་བའི་དོན་དུ་སྙིམ་པ་མེ་ཏོག་དང་བཅས་ཏེ་གསོལ་བ་བཏབ་པ་འདིའི་རྗེས་ཟློས་མཛོད། ཀུན་མཁྱེན་ཡེ་ཤེས་ཕུང་པོ་ཅན། །སྲིད་པའི་འཁོར་ལོ་རྣམ་སྦྱོང་བ། །དེ་རིང་བཤད་པའི་རིན་ཆེན་གཏེར། །གཙོ་བོས་བདག་ལ་བཀའ་དྲིན་སྩོལ། །ཞེས་ལན་གསུམ་གྱིས་གསོལ་བ་གདབ་ཏུ་བཅུག དེ་ནས་སྡོམ་པ་འོག་མ་གཉིས་སྔོན་དུ་མ་སོང་བ་དག་གསང་སྔགས་དབང་གི་སྣོད་དུ་མི་རུང་བས། ཐོག་མར་སྐྱབས་སེམས་ཀྱི་སྡོམ་པ་ལེན་པའི་སླད་དུ་སྐུ་ཉིད་རྣམས་ནས་སྤྱན་དམིགས་འདི་བཞིན་གསལ་འདེབས་མཛད་པར་ཞུ། སློབ་དཔོན་ཉིད་སྐད་ཅིག་གིས་མཐུ་ཆེན་བླ་མའི་སྐུ་མཚན་དཔེའི་གཟི་ཡོད་རབ་ཏུ་འབར་བ་ཁམས་གསུམ་ཟིལ་གྱི་གནོན་པའི་བདག་ཉིད་ཅན་དུ་གསལ་བའི་སྤྱི་བོར་རིགས་བདག་ཚེ་དཔག་མེད་ལོངས་སྐུའི་ཆ་བྱད་ཅན་དང༌། ཐུགས་ཀར་ཡེ་ཤེས་སེམས་དཔའ་ངོ་བོ་སློབ་དཔོན་ཆེན་པོ་པདྨ་འབྱུང་གནས་པཎྜི་ཏའི་ཆ་ལུགས་ཅན་དང་བཅས་པ་དྭངས་མའི་མཁའ་ལ་འཇའ་ཚོན་འཆར་བ་ལྟར་ཁྲ་ལམ་མེར་གསལ་བའི་མཐའ་བསྐོར་དུ་སངས་རྒྱས་བྱང་སེམས་ཡི་དམ་དཔའ་བོ་མཁའ་འགྲོ་ཚེ་ཡི་རིག་འཛིན་གྲུབ་པའི་ཚོགས་དང་བཅས་པ་སྤྲིན་ཕུང་འཐིབས་པ་ལྟར་བཞུགས་པ་ཞིག་ཏུ་གསལ་བཏབ་པའི་སྤྱན་སྔར། སྐྱབས་སུ་འགྲོ་བ་དང༌། སེམས་བསྐྱེད་པའི་སྡོམ་པ་ཅིག་ཅར་དུ་ལེན་སྙམ་པས་འདིའི་རྗེས་ཟློས་མཛོད། དཀོན་མཆོག་གསུམ་ལ་བདག་སྐྱབས་མཆི་སོགས་ནས། འགྲོ་ལ་ཕན་ཕྱིར་སངས་རྒྱས་འགྲུབ་པར་ཤོག །ཅེས་པའི་བར་ལན་གསུམ་གྱིས་སྡོམ་པ་བཟུང་དུ་བཅུག དེས་སོ་ཐར་བྱང་སེམས་ཀྱི་སྡོམ་པ་སྔར་མ་ཐོབ་པ་རྣམས་ཐོབ་པར་བྱེད་པ། ཐོབ་པ་རྣམས་གོང་འཕེལ་དུ་འགྱུར་བའི་དགོས་པ་ཡོད་དོ། །ཡང་སློབ་དཔོན་ཉིད་སྔར་བཞིན་ཚེའི་ཁྱད་ཆོས་ཀྱི་ལྷ་གསུམ་ངོ་བོ་གཅིག་ལ་ལྡོག་པ་ཐ་དད་པའི་རྣམ་པར་གསལ་བའི་སྤྱན་སྔར་ནས་འཆི་མེད་ཚེའི་དབང་མཆོག་དམ་པ་ཞུ་སྙམ་དུ་ཁྱད་པར་གྱི་གསོལ་བཏབ་པ་འདིའི་རྗེས་ཟློས་མཛོད། ཧྲཱིཿ བདེ་ཆེན་འཆི་མེད་མཆོག་སྩོལ་ཚེ་མཐའ་ཡས། །བདེ་ཆེན་འཁོར་ལོས་བསྒྱུར་རྒྱལ་པདྨ་འབྱུང༌། །བདེ་ཆེན་གྲུབ་དབང་ངག་དབང་རྣམ་རྒྱལ་གྱིས། །བདེ་ཆེན་ཚེ་ཡི་དབང་མཆོག་བསྩལ་དུ་གསོལ། །ཅེས་ལན་གསུམ་གྱིས་གསོལ་བ་གདབ་ཏུ་བཅུག དེས་གསོལ་བ་བཏབ་པའི་རིམ་པ་རྣམས་སོང་ནས། ད་ནི་སྐུ་ཉིད་རྣམས་ལ་བྱིན་རླབས་ཀྱི་གཞི་འགོད་པའི་སླད་དུ་ངེད་སློབ་དཔོན་གྱིས་ལས་ཆུ་ནུས་ལྡན་དུ་བསྒྲུབས་པ་དེས་བསངས་གཏོར་བྱས་པའི་མོད་ལ། སྐུ་ཉིད་རྣམས་ཀྱི་ཕུང་ཁམས་སྐྱེ་མཆེད་ཀྱིས་འདུས་པའི་ཆོས་ཐམས་ཅད་དམིགས་མེད་འོད་གསལ་གྱི་ངང་དུ་སྦྱངས་ནས་རང་རིག་གདོད་ནས་དག་པའི་ཆོས་སྐུའི་ངོ་བོར་གྲུབ་པ་དེ་ཉིད་འོད་གསལ་དེའི་ངང་ལས་ཆུ་སྐྱེས་པདྨ་དང་ཟླ་བའི་གདན་གྱི་སྟེང་དུ། སྐུ་ཉིད་རྣམས་སྐད་ཅིག་གིས་བླ་མ་ངག་དབང་རྣམ་རྒྱལ་གྱི་སྐུར་བསྐྱེད་དགོས་པ་ལ། །ངེད་ཀྱིས་མངོན་རྟོགས་ཀྱི་ཚིགས་བཅད་བརྗོད་པ་དང་ལྷན་ཅིག་སྤྱན་དམིགས་ལམ་ལམ་དུ་གསལ་བའི་མོས་པ་མཛོད་ཅིག དེ་ནས་སློབ་དཔོན་གྱིས་ལས་བུམ་ཐོགས་ཏེ་རྟ་སྔགས་ཀྱི་བསངས། སྭབྷ་ཝ་བརྗོད། སྐུ་ཉིད་རྣམས་ཀྱི་ཕུང་པོ་ཁམས་དང་སྐྱེ་མཆེད་རྣམས་མི་དམིགས་ཏེ་སྟོང་པ་ཉིད་དུ་གྱུར། སྟོང་པའི་ངང་ལས། ཆུ་སྐྱེས་པདྨ་ཟླ་བའི་གདན་སྟེང་དུ། །ཁྱེད་རང་བླ་མ་རྡོ་རྗེ་འཆང་དབང་དངོས། །དཔལ་ལྡན་འབྲུག་པ་ངག་དབང་རྣམ་པར་རྒྱལ། །ཚུལ་ཁྲིམས་ཕུང་པོ་ཡོངས་སུ་རྫོགས་པའི་སྐུ། །དཀར་ལ་དམར་མའི་མདངས་ཀྱིས་ལེགས་འཁྱུད་པའི། །ཞལ་གྱི་དཀྱིལ་འཁོར་ཁྲོ་འཛུམ་ཉམས་ཅན་ལ། །ཡེ་ཤེས་སྤྱན་འབྲས་སྒྲིབ་མེད་འབུར་ཚུགས་གཟིགས། །སྐུ་ཤ་རྒྱས་ཤིང་ཞལ་རྒྱན་ཐུགས་ཀར་འཁྱིལ། །དབུ་ལ་སྒམ་ཞྭ་གསེར་གཡུའི་ཕྲ་ཅན་སོགས། །སྐུ་ལ་ཆོས་གོས་གསུམ་གྱིས་མཛེས་པར་ཀླུབས། །ཟ་འོག་བེར་ཆེན་ཟླུམ་པོར་འཁྱིལ་བའི་ཀློང༌། །ཤེས་རབ་སྟོང་ཉིད་མཚོན་པའི་སྒོམ་ཐག་བཞེས། །ཞབས་གཉིས་རྡོ་རྗེ་སྐྱིལ་མོ་ཀྲུང་དུ་བཞུགས། །ཕྱག་གཉིས་མཉམ་བཞག་སྟེང་ན་ཚེ་བུམ་འཛིན། །ཁམས་གསུམ་ཟིལ་གྱིས་གནོན་པའི་བདག་ཉིད་ཅན། །སྤྱི་བོར་འཇའ་འོད་གུར་ཁང་འཁྲིགས་པའི་ཀློང༌། །རིགས་བདག་མགོན་པོ་ཚེ་དཔག་མེད་པ་བཞུགས། །སྙིང་ཁར་ཙིཏྟ་འོད་ལྔའི་གུར་ཁྱིམ་དུ། །རིགས་བརྒྱའི་ཁྱབ་བདག་མཧཱ་གུ་རུ་བཞུགས། །དེ་ཡི་ཐུགས་ཀར་དྭངས་མ་ཁ་སྦྱོར་དབུས། །ཟླ་གདན་ཧྲཱིཿ དམར་མཚན་ལས་འོད་ཟེར་འཕྲོས། །ཆོས་དབྱིངས་འོག་མིན་བདེ་ཆེན་ཞིང་ཁམས་དང༌། །རྔ་ཡབ་གླིང་དང་ཀུན་བཟང་བདེ་ཆེན་ནས། །ཡེ་ཤེས་སེམས་དཔའི་ལྷ་ཚོགས་གྲངས་མེད་པ། །ཁ་བ་བུ་ཡུག་འཚུབས་པ་ལྟར་བྱོན་ནས། །སྐུ་ཉིད་རྣམས་ལ་སིབ་སིབ་ཐིམ་པར་གྱུར། །དེས་དམ་ཚིག་པ་བསྐྱེད་པའི་རིམ་པ་གསལ་བཏབ་ནས། ད་ནི་ངེད་ཀྱིས་རོལ་མོ་དབྱངས་དང་བཅས་པས་བཅོམ་ལྡན་འདས་མགོན་པོ་ཚེ་དཔག་ཏུ་མེད་པ་དང༌། འཆི་མེད་རིག་འཛིན་པདྨ་འབྱུང་གནས། བླ་མ་ངག་དབང་རྣམ་རྒྱལ་རྣམ་གསུམ་ཐ་མི་དད་པའི་སྐུ་གསུང་ཐུགས་ཡེ་ཤེས་རྡོ་རྗེའི་རོལ་པ་བསམ་གྱིས་མི་ཁྱབ་པ་ཁ་བ་བུ་ཡུག་འཚུབས་པ་ལྟར་སྤྱན་དྲངས་ནས་སྐུ་ཉིད་རྣམས་ཀྱི་ལུས་ངག་ཡིད་ཡེ་ཤེས་ཀྱི་ཚོགས་ལ་དབབ་པ་ཡིན་པས་མཚོ་ཆེན་པོ་ལ་ཁ་བ་བབ་པ་ལྟར་སིབ་སིབ་ཏུ་ཐིམ་པའི་མོད་ལ་སྐུ་རྡོ་རྗེའི་བྱིན་གྱིས་ལུས་ལ་གཟི་བརྗིད། གསུང་རྡོ་རྗེས་ངག་ལ་ནུས་པ། ཐུགས་རྡོ་རྗེས་སེམས་ལ་རྟོགས་པ། ཡེ་ཤེས་རྡོ་རྗེས་སྒོ་གསུམ་རྡོ་རྗེའི་རང་བཞིན་དུ་བྱིན་གྱིས་བརླབ་བྱུང་སྙམ་པའི་མོས་འདུན་རྩེ་གཅིག་པས་གསལ་ཐོབ་པར་མཛོད་ཅིག །དེ་ནས་སྤོས་འཐུལ་ཞིང་སློབ་དཔོན་གྱིས་རོལ་མོའམ་ཌཱ་དྲིལ་འཁྲོལ་ཞིང་དབྱངས་སྙན་པོས་འདི་སྐད་དོ། །ཧྲཱིཿ འཆི་མེད་ཚེ་ཡི་མཆོག་སྦྱིན་ཚེ་དཔག་མེད། །འཆི་མེད་ཡེ་ཤེས་སྐུ་ཅན་པདྨ་འབྱུང༌། །འཆི་མེད་གྲུབ་བརྙེས་ངག་དབང་རྣམ་རྒྱལ་གྱིས། །འཆི་མེད་སྒྲུབ་པའི་བུ་ལ་བྱིན་གྱིས་རློབས། །ལུས་ལ་འགྱུར་མེད་སྐུ་ཡི་བྱིན་ཕོབ་ཅིག །ངག་ལ་ཚངས་དབྱངས་གསུང་གི་བྱིན་ཕོབ་ཅིག །སེམས་ལ་འཁྲུལ་མེད་ཐུགས་ཀྱི་བྱིན་ཕོབ་ཅིག འཆི་མེད་ཚེ་ཡི་བྱིན་ཆེན་དབབ་ཏུ་གསོལ། །ཞེས་རོལ་མ་དང་བཅས། མཧཱ་གུ་རུ་ཨ་ཡུར་ཛྙཱ་ན་ཨ་བཻ་ཤ་ཡ་ཨཱ་ཨཿ ཞེས་བརྗོད་ཅིང་མེ་ཏོག་འཐོར། དེས་སྐུ་ཉིད་རྣམས་ལ་བླ་མའི་གསང་གསུམ་ཡེ་ཤེས་ཀྱི་བྱིན་ཆེན་ཕབ་པ་སོང༌། ད་ནི་དངོས་གཞི་དབང་བསྐུར་བའི་ཐོག་མར་བསྐུར་བྱའི་ཚེ་རྫས་འདི་རྣམས་སྔར་ནས་སོ་སོར་ནུས་ལྡན་དུ་བསྒྲུབས་ཟིན་པ་ལགས་ཀྱང༌། ད་དུང་ཐུན་མོང་ཚེའི་དངོས་གྲུབ་ཐོབ་པ་ལ་མེད་དུ་མི་རུང་བའི་ཡན་ལག་ཡིན་པས་སྐུ་ཉིད་རྣམས་ཀྱི་སྤྱན་དམིགས་གསལ་བདེ་བའི་ཕྱིར་སླར་ཡང་ཚེ་འགུགས་ཏེ་བསྒྲུབ་བྱ་སྐུ་ཉིད་རྣམས་དང་མདུན་གྱི་ཚེ་རྫས་ལ་བསྟིམས་པའི་ཐུགས་མོས་འདི་ལྟར་གནང་བར་མཛོད། །མདུན་གྱི་དཀྱིལ་འཁོར་གྱི་ལྷ་ཚོགས་རྣམས་ཀྱང་སྔར་ནས་དཀྱིལ་འཁོར་དུ་བསྐྱེད་ཅིང་ཡེ་ཤེས་པ་སྤྱན་དྲངས་ཏེ་བཞུགས་པ་ལགས་ཀྱང༌། སླར་ཡང་སྐུ་ཉིད་རྣམས་ཀྱི་མོས་ངོར་སློབ་དཔོན་དང་དཀྱིལ་འཁོར་གྱི་གཙོ་བོ་གཉིས་སུ་མེད་པའི་ཐུགས་ཀ་ནས་འོད་ཟེར་སྤྲོས་ཏེ་ཆོས་དབྱིངས་བདེ་ཆེན་ཞིང་དང༌། རྔ་ཡབ་པདྨ་འོད་ཀྱི་ཕོ་བྲང༌། རང་སྣང་ཀུན་བཟང་བདེ་ཆེན་གྱི་གནས་སོགས་དག་པའི་ཞིང་ཁམས་མཐའ་ཡས་པ་ན་བཞུགས་པའི་ཚེའི་རིག་འཛིན་གྲུབ་པ་ཐམས་ཅད་ཀྱི་ཐུགས་དམ་བསྐུལ་ཏེ། ཡེ་ཤེས་སེམས་པའི་ལྷ་ཚོགས་དཔག་ཏུ་མེད་པ་སྤྱན་དྲངས། མདུན་གྱི་གཞིར་གནས་ཀྱི་དཀྱིལ་འཁོར་པ་དང་གཉིས་སུ་མེད་པར་བསྟིམས། དཀྱིལ་འཁོར་གྱི་ལྷ་ཚོགས་རྣམས་ཀྱང་ཐུགས་ཆོས་ཉིད་ཟབ་མོའི་དབྱིངས་ནས་བཞེངས་ཏེ་དེ་དག་ཐམས་ཅད་དགོངས་པ་གཅིག་དང་དབྱངས་གཅིག་གིས་ཁྱེད་རང་སྐུ་ཉིད་རྣམས་ལ་ཐུགས་བརྩེ་བ་ཆེན་པོའི་སྒོ་ནས་དགོངས་ཏེ་གནས་སྐབས་ཐུན་མོང་ཚེའི་དངོས་གྲུབ་དགུག་པ་དང་མཐར་ཐུག་འཆི་མེད་རྡོ་རྗེའི་ཚེའི་དབང་མཆོག་དམ་པ་སྩོལ་བའི་དགོངས་པ་ལས་མི་གཡོ་བར་མངོན་སུམ་དུ་བཞུགས་པའི་མོས་པ་མཛོད་ཅིག །དེ་ནས་སློབ་དཔོན་གྱི་མདའ་དར་གཡོབ་ཅིང་རོལ་མོ་དབྱངས་དང་བཅས་པ་འདི་སྐད་དོ། །ཧྲཱིཿ བཅོམ་ལྡན་མགོན་པོ་ཚེ་དཔག་མེད། །འཆི་མེད་རིག་འཛིན་པདྨ་འབྱུང༌། །འཆི་བདག་བདུད་འཇོམས་རྗེ་བླ་མ། །བདག་ལ་བརྩེར་དགོངས་དབྱིངས་ནས་བཞེངས། །ཞེས་དང༌། ཡང་ཁྱེད་རང་སྐུ་ཉིད་རྣམས་ཀྱི་མོས་པ་དཀྱིལ་འཁོར་གྱི་ལྷ་ཚོགས་ཐམས་ཅད་ཀྱི་ཐུགས་ཀ་ནས་འོད་ཟེར་དཔག་ཏུ་མེད་པ་འཕྲོས། འོད་ཟེར་གྱི་རྩེ་ནས་ཕོ་ཉ་མགྱོགས་མའི་ཚོགས་ལྕགས་ཀྱུ་ཞགས་པ་ལྕགས་སྒྲོག་དྲིལ་བུ་ཐོགས་པ་གྲངས་མེད་ཉི་ཟེར་གྱི་རྡུལ་ལྟར་སྟེང་འོག་ཕྱོགས་མཚམས་ཐམས་ཅད་ལ་ཁྱབ་པར་སྤྲོས། སྐུ་ཉིད་རྣམས་ཀྱི་བླ་ཚེ་གདོན་བགེགས་ཀྱི་དངོས་སུ་འཕྲོག་པ། འཆི་བདག་གིས་གཡབས་ཏེ་སྦས་པ། །སྡེ་བརྒྱད་འབྱུང་པོས་བརྐུས་ཏེ་ཁྱེར་བ། བན་བོན་མཐུ་གཏད་ཀྱིས་གཞམས་ཏེ་ཡར་བ། མུ་སྟེགས་ངན་སྦྱོར་གྱི་གཏུབས་ཏེ་ཆད་པ་ལ་སོགས་པ་ཚེའི་བར་དུ་གཅོད་པའི་གདོན་བགེགས་བདུད་དང་འབྱུང་པོ་བྱད་མ་ལྷ་སྲུང་དང་བཅས་པ་ཐམས་ཅད་ཕོ་ཉ་ལྕགས་ཀྱུ་ཅན་རྣམས་ཀྱིས་སྙིང་ནས་བཟུང༌། ཞགས་པ་ཅན་རྣམས་ཀྱིས་སྐེ་ནས་འཆིང༌། ལྕགས་སྒྲོག་ཅན་རྣམས་ཀྱིས་ཡན་ལག་སྡོམ། དྲིལ་བུ་ཅན་རྣམས་ཀྱིས་ལུས་མཉེད་དེ་རང་དབང་མེད་པར་བརྒྱལ་ཞིང༌། དེ་དག་གི་ལག་ན་གཞན་གྱི་བླ་ཚེ་ཅི་ཡོད་པ་ཐམས་ཅད་སོ་སོའི་ལག་ནས་ཕྲོགས་པ་རྣམས་སླར་འཕྲོག སྦས་པ་ཕྱུང༌། ཁྱེར་བ་ལེན། ཡར་བ་བཀུག ཆད་པ་འཐུད་དེ་བླ་ཚེ་རྒུད་པ་ཉམས་པ་རལ་བ་སྟོར་བ་ཐམས་ཅད་གྲྭ་ཟུར་དང་དྲོད་རླངས་མ་ཡལ་བར་འགུགས་ཏེ་འོད་ཟེར་ཕོ་ཉ་དང་བཅས་པ་སླར་བསྡུས་ནས་སྐུ་ཉིད་རྣམས་དང་མདུན་གྱི་ཚེ་རྫས་ལ་བསྟིམས་པའི་མོས་པ་མཛོད། རོལ་མོ་དང་བཅས། ཐུགས་རྗེའི་འོད་ཟེར་འབུམ་གྱི་རྩེར། །གྲངས་མེད་སྤྲུལ་པའི་ཚོགས་སྤྲོས་ཏེ། །འགྲོ་བའི་བླ་ཚེ་འཕྲོག་པ་རྣམས། །སྡུད་ནས་ཁྱེད་དང་རྫས་ལ་ཐིམ། །ཞེས་དང༌། ཡང་ཁྱེད་རང་རྣམས་ཀྱི་མོས་པ་རིགས་བདག་མགོན་པོ་ཚེ་དཔག་ཏུ་མེད་པའི་ཐུགས་ཀ་ནས་འོད་ཟེར་ལྕགས་ཀྱུའི་རྣམ་པ་ཅན་དཔག་ཏུ་མེད་པ་འཕྲོས། བརྟན་པ་སྣོད་ཀྱི་འཇིག་རྟེན་གྱི་ཁམས་ཐམས་ཅད་ལ་ཁྱབ་པར་འཕྲོས། འོག་གཞི་དབང་ཆེན་གསེར་གྱི་ཁམས་ལས་གྲུབ་པའི་སའི་དཀྱིལ་འཁོར། ལྷུན་པོ་རིན་ཆེན་བཞིའི་རང་བཞིན། འཁོར་དུ་གསེར་གྱི་རི་བདུན། ཁོར་ཡུག་ལྕགས་ཀྱི་རི་བོ། གླིང་བཞི་འཇིག་རྟེན་གྱི་ས་ཆེན་སྤྱི་དང༌། ཁྱད་པར་འཛམ་གླིང་དུམ་བུ་བཅུ་གཉིས་ཀྱི་ས་གཞི། ཏི་སེ་ལ་སོགས་པའི་གངས། འབི་བྱེད་ལ་སོགས་པའི་བྲག སྤོས་ངད་ལྡན་ལ་སོགས་པའི་སྨན། མ་ལ་ཡ་ལ་སོགས་པའི་ནགས། གཞན་ཡང་དེ་དག་ལ་བརྟེན་པ་མ་རྨོས་པ་ལ་སོགས་པའི་འབྲུ། ཨ་རུ་རྣམ་རྒྱལ་ལ་སོགས་པའི་སྨན། གུར་ཀུམ་ལ་སོགས་པའི་མེ་ཏོག དཔག་བསམ་གྱི་ཤིང་ལ་སོགས་པའི་འབྲས་བུ། དྭངས་མ་སའི་ཞག་ལ་སོགས་པའི་རྩི། བདུད་རྩིའི་ཟས་དང་ཁམས་ཀྱི་ཟས་ལ་སོགས་པ་འབྱུང་བ་སའི་ཁམས་ལ་བརྟེན་ནས་ཚེ་བསྲིང་བར་ནུས་པའི་དྭངས་བཅུད་ཐམས་ཅད་དང༌། ཡང་འོག་གཞི་འབྱུང་བ་ཆུའི་དཀྱིལ་འཁོར། སྟེང་གི་རྒྱ་མཚོ་ཆེན་པོ། རོལ་མཚོ་ཡན་ལག་བརྒྱད་ལྡན། མ་དྲོས་པ་ལ་སོགས་པའི་མཚོ། གངྒཱ་ལ་སོགས་པའི་ཆུ་བོ། རྒྱུན་བབ་ལ་སོགས་པའི་ཆུ་ཕྲན། གཞན་ཡང་འཆི་གསོས་ལྷའི་བདུད་རྩི། སྒྲ་མི་སྙན་གྱི་ཚེ་བཅུད། པདྨའི་སྒྲུབ་གནས་རྣམས་ཀྱི་ཚེ་ཆུ། ཚེ་རིང་ལྗོན་པའི་བཏུང་བ། འདོད་འཇོ་བ་ཡི་འོ་མ། མྱོས་བྱེད་དཔའ་བོའི་བཏུང་བ། དྭངས་མ་ཁམས་ཀྱི་བྱང་སེམས་ལ་སོགས་པ་འབྱུང་བ་ཆུའི་ཁམས་ལ་བརྟེན་ནས་ཚེ་བསྲིང་བར་ནུས་པའི་དྭངས་བཅུད་ཐམས་ཅད་དང༌། ཡང་འོག་གཞི་འབྱུང་བ་མེའི་དཀྱིལ་འཁོར། རྒྱ་མཚོའི་རྟ་གདོང་གི་མེ། བརྡབས་པ་དང་གཙུབས་པ་ལས་བྱུང་བའི་མེ། ནོར་བུ་མེ་ཤེལ་ལ་བརྟེན་པའི་མེ། ནོར་བུ་ཏོག་གི་བློ་གྲོས་ལ་སོགས་པའི་འོད། གཞན་ཡང་དུས་ཀྱི་དཔྱིད་དུ་འབར་བའི་ས་དྲོད། ལྷ་མི་བཀྲག་མདངས་རྒྱས་པའི་ལུས་དྲོད། རྣལ་འབྱོར་ཅན་གྱི་གཏུམ་མོའི་བདེ་དྲོད་ལ་སོགས་པ་འབྱུང་བ་མེའི་ཁམས་ལ་བརྟེན་ནས་ཚེ་སྲིང་བར་ནུས་པའི་དྭངས་བཅུད་ཐམས་ཅད་དང༌། ཡང་འོག་གཞི་འབྱུང་བ་རླུང་གི་དཀྱིལ་འཁོར། མཁའ་ལ་སྤྱོད་པ་གཟའ་སྐོར་འདེགས་འདྲེན་གྱི་རླུང༌། ས་ལ་སྤྱོད་པ་འཐོར་ཞིང་འདྲལ་བའི་རླུང༌། བར་སྣང་ལ་སྤྱོད་པ་གྲང་རེག་དང་དྲོད་འབེབས་བསྐྱེད་པའི་རླུང༌། ཆར་སྤྲིན་འཐོར་སྡུད་ཀྱི་རླུང༌། གཏན་དུ་རྒྱུ་བ་བསེར་བུའི་རླུང༌། གཞན་ཡང་ནང་གི་ལས་དང་ཡེ་ཤེས་ཀྱི་རླུང༌། ཡང་ཞིང་འདེགས་པ། བསྒུལ་ཞིང་བསྐྱོད་པ། གཡོ་བར་བྱེད་པ་ལ་སོགས་པ་འབྱུང་བ་རླུང་གི་ཁམས་ལ་བརྟེན་ནས་ཚེ་བསྲིང་བར་ནུས་པའི་དྭངས་བཅད་ཐམས་ཅད་དང༌། ཡང་འབྱུང་བ་ཀུན་གྱི་རྟེན་གཞི་ཆོས་འབྱུང་ནམ་མཁའི་ཨེ་ཀློང་ཆེན་པོ། ཕྱི་སྔོ་བསངས་རྒྱན་གྱི་ནམ་མཁའ། ནང་ཐོགས་རེག་གོ་འབྱེད་ཀྱི་ནམ་མཁའ། གསང་བ་ཆོས་ཉིད་གཞིའི་ནམ་མཁའ། གཞན་ཡང་སྟོང་གསུམ་ནམ་མཁའི་རང་བཞིན་འཇའ་ཚོན་ཐིག་ལེ་ཐིག་ཕྲན་ལ་སོགས་པ་འབྱུང་བ་ནམ་མཁའི་ཁམས་ལ་བརྟེན་ནས་ཚེ་བསྲིང་བར་ནུས་པའི་དྭངས་བཅུད་ཐམས་ཅད་དང༌། མདོར་ན་སྐྱེ་འགྲོའི་སྲོག་གི་རྟེན་དང་ཚེའི་གསོས་སུ་གྱུར་པའི་འབྱུང་ལྔའི་དྭངས་བཅུད་ཐམས་ཅད་འོད་ཟེར་གྱིས་དྲངས་ཏེ་རྡོ་ཁབ་ལེན་གྱིས་ལྕགས་ཕྱེ་འདུ་བ་ལྟར་འུབ་ཀྱིས་བསྡུས་ནས་སྐུ་ཉིད་རྣམས་དང་མདུན་གྱི་ཚེ་རྫས་ལ་བསྟིམ་པའི་མོས་པ་མཛོད། རོལ་མོ་དང་བཅས། མགོན་པོའི་ཐུགས་ཀའི་འོད་ཟེར་གྱིས། །ཚེ་བསྲིང་དཔལ་བསྐྱེད་ནུས་ལྡན་པའི། །དབང་ཆེན་འབྱུང་ལྔའི་དྭངས་བཅུད་རྣམས། །སྡུད་ནས་ཁྱེད་དང་རྫས་ལ་ཐིམས། །ཞེས་དང༌། ཡང་ཁྱེད་རང་སྐུ་ཉིད་རྣམས་ཀྱི་མོས་པ་མདུན་གྱི་བླ་མ་ངག་དབང་རྣམ་རྒྱལ་གྱི་ཐུགས་ཀའི་ཡེ་ཤེས་སེམས་དཔའ་སློབ་དཔོན་ཆེན་པོ་པདྨ་འབྱུང་གནས། དེའི་ཐུགས་ཀའི་ཏིང་འཛིན་སེམས་དཔའ་ཧྲཱིཿ ཡིག་ལས་འོད་ཟེར་ཁ་དོག་ལྔ་ལྡན་འཇའ་འོད་ཁྱུག་པ་ལྟར་སྣང་ཞིང་སྲིད་པའི་འཇིག་རྟེན་གྱི་ཁམས་ཐམས་ཅད་ལ་ཁྱབ་པར་འཕྲོས། ནང་གཡོ་བ་ཁམས་གསུམ་གྱིས་བསྡུས་པའི་སྐྱེ་འགྲོ་སྤྱི་དང༌། ཁྱད་པར་ཚེ་དང་བསོད་ནམས་སྟོབས་དང་འབྱོར་པའི་ལེགས་ཚོགས་ལ་མངའ་བརྙེས་པ་དབང་ཕྱུག་དང་ཁྱབ་འཇུག་ལ་སོགས་པ་ལྷ། དགའ་བོ་དང་འཇོག་པ་ལ་སོགས་པ་ཀླུ། ཛམྦྷ་ལ་ལ་སོགས་པ་གནོད་སྦྱིན། སྒྲ་གཅན་ལ་སོགས་པ་གཟའ། ཐ་སྐར་ལ་སོགས་པ་རྒྱུ་སྐར། འཇིགས་བྱེད་ལ་སོགས་པ་དྲེགས་པ། དབང་པོ་ལ་སོགས་པ་ཕྱོགས་སྐྱོང༌། རྒྱལ་ཆེན་སྡེ་བཞི་ལ་སོགས་པའི་སྲིད་པའི་ཆེ་བཙན་ཐམས་ཅད་ལ་ཕོག དེ་དག་གི་ལག་ན་གནས་པའི་འཆི་བ་མེད་པའི་ཚེ། ཉམས་པ་མེད་པའི་བསོད་ནམས། བགྲེས་པ་མེད་པའི་གཟུགས། རྒུད་པ་མེད་པའི་ལང་ཚོ། ཟད་པ་མེད་པའི་ལོངས་སྤྱོད། ཞུམ་པ་མེད་པའི་སྙིང་སྟོབས། བསླུ་བ་མེད་པའི་བདེན་ཚིག ཐོགས་པ་མེད་པའི་རྫུ་འཕྲུལ་ལ་སོགས་པ་ཕུན་སུམ་ཚོགས་འདོད་དགུའི་དཔལ་གཡང་ལེགས་ཚོགས་ཐམས་ཅད་དང༌། གཞན་ཡང་ལྷ་མི་འགྲོ་བ་ཀུན་གྱི་ཚེ་དང་བསོད་ནམས། དཔལ་དང་འབྱོར་པ། གཟུགས་དང་ལང་ཚོ། སྟོབས་དང་མངའ་ཐང༌། ནོར་དང་ལོངས་སྤྱོད། ཤེས་རབ་དང་སྤོབས་པ། ཅང་གྲུང་དང་རིག་རྩལ། བདེ་སྐྱིད་དང་སྙན་གྲགས་ལ་སོགས་པ་ལེགས་པའི་ཡོན་ཏན་ཅི་དང་ཅི་མཆིས་པ་དེ་དང་དེའི་དྭངས་བཅུད་ཐམས་ཅད་ངང་པས་ཆུ་ལས་འོ་མ་བཅུས་པ་ལྟར་འོད་ཟེར་གྱིས་བསྡུས་ནས་སྐུ་ཉིད་རྣམས་དང་མདུན་གྱི་ཚེ་རྫས་ལ་བསྟིམས་པའི་མོས་པ་མཛོད། རོལ་མོ་དང་བཅས། སློབ་དཔོན་ཐུགས་ཀའི་འོད་ཟེར་གྱིས། །ཚེ་བསོད་སྟོབས་འབྱོར་མངའ་བརྙེས་པའི། །ཕྱོགས་སྐྱོང་ལག་གི་ཚེ་བཅུད་རྣམས། །སྡུད་ས་ཁྱེད་དང་རྫས་ལ་ཐིམ། །ཞེས་དང༌། ཡང་ཁྱེད་རང་རྣམས་ཀྱི་མོས་པ་དཀྱིལ་འཁོར་གྱི་གཙོ་བོ་བླ་མ་ངག་དབང་རྣམ་རྒྱལ་གྱི་སྐུ་ལས་འོད་ཟེར་སྣ་ལྔ་བ་ཐག་བརྐྱང་བ་ལྟར་འཇིག་རྟེན་གསུམ་པོ་ཐམས་ཅད་ལ་ཁྱབ་པར་འཕྲོས། འདོད་གཟུགས་ལྷའི་འཇིག་རྟེན་གྱི་བདག་པོ་ཚངས་པ་དང་བརྒྱ་བྱིན། ས་འོག་ཀླུའི་འཇིག་རྟེན་གྱི་བདག་པོ་དགའ་བོ་དང་འཇོག་པོ། ས་སྟེང་མིའི་འཇིག་རྟེན་ཡོངས་ལ་མངའ་དབང་བསྒྱུར་བའི་གསེར་དངུལ་ཟངས་ལྕགས་ཀྱི་འཁོར་ལོས་བསྒྱུར་རྒྱལ། བསོད་ནམས་སྟོབས་ཀྱིས་བྱེ་བྲག་ལ་མངའ་དབང་བསྒྱུར་བའི་རྒྱལ་ཕྲན། སྡེ་བཞི་དཔལ་ལ་རང་དབང་དུ་སྤྱོད་པའི་སྡེ་དཔོན་ལ་སོགས་པ་ལྷ་ཀླུ་མིའི་དབང་ཕྱུག་ཐམས་ཅད་ལ་ཕོག དེ་དག་ཐུན་མོང་གི་ཉེ་བར་སྤྱོད་པ་མཛེས་པའི་གཟུངས་དང་སྙན་པའི་སྒྲ་ལ་སོགས་པ་འདོད་པའི་ཡོན་ཏན་ལྔ་དང༌། ལྷ་མིའི་དཔལ་འབྱོར་ལོངས་སྤྱོད་མཚར་དགུ་ཡིད་དུ་འོང་བ་བདེ་བའི་ཡོ་བྱད་ཕུན་སུམ་ཚོགས་པ་ཐམས་ཅད་དང༌། ཁྱད་པར་ལྷ་ལ་དབང་བའི་བཀྲ་ཤིས་ལྷ་མོ་བརྒྱད་དང༌། དེ་དག་གི་ལག་ན་གནས་པའི་རྫས་མཆོག་བརྒྱད་ལ་སོགས་པ་དང༌། མི་ལ་དབང་བའི་རྒྱལ་སྲིད་རིན་པོ་ཆེ་སྣ་བདུན་དང༌། ཉེ་བའི་རིན་ཆེན་བདུན་ལ་སོགས་པ་དང༌། ཀླུ་ལ་དབང་བའི་ཡིད་བཞིན་གྱི་ནོར་བུ་རིན་པོ་ཆེ་དང༌། རིན་ཆེན་སྣ་ཚོགས་པའི་ཁམས་ལས་གྲུབ་པའི་ནོར་བུ་ཆ་བདུན་ལ་སོགས་པ་འཛད་མེད་མཛོད་དུ་གསོག་པའི་དབྱིག་དང༌། གཞན་ཡང་དྲང་སྲོང་རིག་འཛིན་ཐུན་མོང་གི་དངོས་གྲུབ་དང་ཚེ་ལ་མངའ་བརྙེས་པ་རྣམས་ཀྱི་མཐུ་དང་ནུས་པ། མཁའ་སྤྱོད་བགྲོད་པའི་རལ་གྲི ས་འོག་གཏེར་གྱི་བུམ་པ། རྐང་མགྱོགས་གྲུབ་པའི་མཆིལ་ལྷམ། འཆི་བ་སློང་བའི་རིལ་བུ། རྫས་ལ་བརྟེན་པའི་མིག་སྨན། རིག་སྔགས་གྲུབ་པའི་བཅུད་ལེན། མི་སྣང་བའི་རྫས་ལ་སོགས་པ་གྲུབ་པ་བརྒྱད་དང༌། བསྐལ་པའི་བར་དུ་གནས་པའི་ལུས་ཀྱི་ཟུངས་དང་སེམས་ཀྱི་རྟེན་དུ་གྱུར་པའི་ཚེ་དྭངས་བཅུད་ཐམས་ཅད་རྒྱ་མཚོ་ཆེན་པོ་ལས་ཆུ་བཅུས་པ་ལྟར་འཛད་པ་མེད་པའི་རྒྱུན་འོད་ཟེར་གྱིས་བསྡུས་ནས་སྐུ་ཉིད་རྣམས་དང་མདུན་གྱི་ཚེ་རྫས་ལ་བསྟིམས་པའི་མོས་པ་མཛོད། རོལ་མོ་དང་བཅས། བླ་མའི་ཐུགས་ཀའི་འོད་ཟེར་གྱིས། །ཚངས་དབང་བརྒྱ་བྱིན་འཁོར་ལོས་བསྒྱུར། །དྲང་སྲོང་རིག་འཛིན་ཚེ་བཅུད་རྣམས། །སྡུད་ནས་ཁྱེད་དང་རྫས་ལ་ཐིམ། །ཞེས་དང༌། ཡང་ཁྱེད་རང་རྣམས་ཀྱི་མོས་པ་སླར་ཡང་དཀྱིལ་འཁོར་གྱི་གཙོ་བོ་གསུམ་ཀའི་ཐུགས་ཀ་ནས་ལྔ་ལྡན་དྭངས་མའི་འོད་ཟེར་དཔག་ཏུ་མེད་པ་ཕྱོགས་བཅུའི་ཞིང་ཁམས་རབ་འབྱམས་རྒྱ་མཚོ་ཐམས་ཅད་ལ་ཁྱབ་པར་འཕྲོས། རྒྱལ་བ་སྲས་དང་བཅས་པ་ཐམས་ཅད་ལ་མཆོད་པས་མཉེས། ཁྱད་པར་སྟེང་ཕྱོགས་ཡོན་ཏན་བཀོད་པའི་ཞིང་དུ་བདེ་གཤེགས་ཚེ་བདག་རིགས་ལྔ་ཡབ་ཡུམ་དང༌། གཙུག་ཏོར་རྣམ་པ་རྒྱལ་མ། སྒྲོལ་དཀར་ཡིད་བཞིན་འཁོར་ལོ། ཚེའི་ལྷ་མོ་ཙཎྜ་ལི་ལ་སོགས་པ་འཆི་མེད་ཚེའི་དངོས་གྲུབ་སྩོལ་བའི་ལྷ་ཚོགས་རྣམས་དང༌། གཞན་ཡང་འཆི་མེད་གྲུབ་པའི་དབང་པོ་ས་ར་ཧ་དང་བི་རཱུ་པ། ནཱ་ག་རྫུ་ན་དང་བི་མ་མི་ཏྲ། གྲུབ་པའི་རྒྱལ་མོ་དང་ཐང་སྟོང་རྒྱལ་པོ་ལ་སོགས་པ་ཚེའི་རིག་འཛིན་མངོན་དུ་མཛད་པའི་གྲུབ་བརྙེས་དམ་པ་རྣམས་ཀྱི་ཐུགས་རྒྱུད་བསྐུལ། སླར་ཡང་རྒྱལ་བ་རྒྱ་མཚོའི་གསང་གསུམ་ཡེ་ཤེས་རྡོ་རྗེའི་བྱིན་རླབས་དང༌། ཚེ་བདག་རིགས་ལྔ་ལ་སོགས་པ་ཚེའི་ལྷ་ཚོགས་ཐམས་ཅད་དང༌། ཟག་མེད་འོད་ཀྱི་ཕུང་པོར་བཞུགས་པའི་ཚེའི་རིག་འཛིན་གྲུབ་པའི་བླ་མ་རྣམས་གཅིག་ལ་གཅིག་དགྱེས་བཞིན་དུ་ཐིམ་པ་འོད་དུ་ཞུ་བ་ལས་བྱུང་བའི་འཆི་མེད་ཚེའི་དངོས་གྲུབ་ཐམས་ཅད་འོད་ཟེར་བདུད་རྩིའི་རྒྱུན་གྱི་རྣམ་པར་བསྡུས་ནས་སྐུ་ཉིད་རྣམས་དང་མདུན་གྱི་ཚེ་རྫས་ལ་བསྟིམས་པའི་མོས་པ་མཛོད། རོལ་མོ་དང་བཅས། སླར་ཡང་གསུམ་ཀའི་འོད་ཟེར་གྱིས། །ཕྱོགས་བཅུའི་རྒྱལ་བ་མ་ལུས་པའི། །བྱིན་རླབས་ཡེ་ཤེས་ཚེ་བཅུད་རྣམས། །སྡུད་ནས་ཁྱེད་དང་རྫས་ལ་ཐིམ། །ཞེས་སོ། །དེས་སྔོན་འགྲོ་ཚེ་འགུགས་པའི་རིམ་པ་རྣམས་སོང་ནས། ད་ནི་ཁྱེད་རང་སྐུ་ཉིད་རྣམས་ཀྱིས་དངོས་གཞི་དབང་གི་དོན་དུ། མོས་གུས་གདུང་ཤུགས་དྲག་པོའི་སྒོ་ནས་གསོལ་བ་བཏབ་པ་འདིའི་རྗེས་ཟློས་མཛོད། །ཀྱེ་མ་ངག་དབང་རྣམ་རྒྱལ་ཆེ། །ཚེ་ཡི་དབང་མཆོག་བསྐུར་དུ་གསོལ། །བདག་རྒྱུད་དབང་བཞིས་ཡོངས་སྨིན་ཏེ། །སྐུ་བཞིའི་འབྲས་བུ་མྱུར་དུ་སྩོལ། །ཞེས་ལན་གསུམ་གྱིས་གསོལ་བ་བཏབ་པས། སློབ་དཔོན་གྱིས་གཙོ་བོའི་བུམ་པ་ཐོགས་ཏེ། ད་ནི་ཁྱེད་རང་སྐུ་ཉིད་རྣམས་ཀྱི་མོས་པ་རིན་པོ་ཆེའི་བུམ་པ་འདི་ཉིད་ཕྱི་ལྟོ་ལྡིར་ཞབས་ཞུམ་ལ་སོགས་པའི་མཚན་ཉིད་ཅན་གྱི་བུམ་པའི་རྣམ་པ་ཡིན་པ་ལ། ནང་ཟག་མེད་ཡེ་ཤེས་ཀྱི་བདུད་རྩི་རྒྱ་མཚོ་འཕྱུར་བའི་དབུས་སུ། པད་སྡོང་གེ་སར་རབ་ཏུ་རྒྱས་པའི་རྩེར་སེང་ཁྲི་པདྨ་ཟླ་ཉི་བརྩེགས་པའི་གདན་ལ། ངོ་བོ་རིགས་ཀུན་འདུས་པའི་ཁྱབ་བདག་རྒྱལ་བ་རྡོ་རྗེ་འཆང་ཡིན་པ་ལ། རྣམ་པ་འཆི་མེད་གྲུབ་པའི་དབང་པོ་བླ་མ་ངག་དབང་རྣམ་རྒྱལ་སྐུ་མདོག་དཀར་ལ་དམར་བའི་མདངས་ཆགས་པའི་སྐུ་ཤ་རབ་ཏུ་རྒྱས་ཤིང་མཚན་དཔེའི་གཟི་འོད་འབར་བ་ཉི་མའི་དཀྱིལ་འཁོར་ལ་འཇའ་འོད་ཀྱིས་འཁྱུད་པ་ལྟ་བུའི་སྒོམ་ཐག་གིས་མཛེས་པ། བདག་ཅག་རྗེས་འཇུག་རྣམས་ལ་མཆོག་དང་ཐུན་མོང་གི་དངོས་གྲུབ་ལྷུགས་པར་སྩོལ་བའི་བརྡར་ཞལ་རྒྱན་དཀར་པོ་ཐུགས་ཀར་འཁྱིལ་བ། དབུ་ལ་རིགས་ཀྱི་ཅོད་པན་སྒོམ་ཞྭ་དམར་པོ་གསེར་གཡུ་མུ་ཏིག་གི་ཕྲ་ཚོམ་ཅན་གྱིས་བརྗིད་པ། སྐུ་ལ་ཆོས་གོས་རྣམ་གསུམ་དང་བཀྲ་ཤིས་པའི་རྟགས་ཀྱི་མཛེས་པའི་ཟ་འོག་གི་བེར་ཆེན་གསོལ་བ། ཁྲི་གཉན་ས་ལའི་པགས་པའི་སྟེང་དུ་ཞབས་གཉིས་རྡོ་རྗེ་སྐྱིལ་ཀྲུང་དང༌། ཕྱག་གཉིས་མཉམ་བཞག་གི་སྟེང་ན་འཆི་མེད་ཡེ་ཤེས་ཀྱི་བདུད་རྩིས་གང་བའི་ཚེ་བུམ་འཛིན་པ། ཁམས་གསུམ་དབང་དུ་བསྡུས་ཤིང་སྲིད་གསུམ་ཟིལ་གྱིས་གནོན་པའི་བདག་ཉིད་ཅན་དུ་བཞུགས་པ། ཞལ་རས་ཤིན་ཏུ་འཛུམ་པའི་བག་དང་བཅས་ཏེ་བདག་ཅག་མོས་པའི་བུ་ལ་དགྱེས་པའི་སྤྱན་གྱིས་གཡོ་མེད་དུ་གཟིགས། སྙན་པའི་གསུང་གིས་ཛབ྄་དབྱངས་ལྷང་ལྷང་དུ་སྒྲོག བརྩེ་བའི་ཐུགས་ཀྱིས་མངོན་སུམ་དུ་དགོངས་ཏེ་བདག་ཅག་རྣམས་ལ་བྱིན་རླབས་ཡེ་ཤེས་ཆེན་པོའི་དབང་བསྐུར་བའི་དགོངས་པ་མངོན་དུ་མཛད་དེ། རང་འདྲའི་སྤྲུལ་པ་དཔག་ཏུ་མེད་པ་བཀྱེས་ནས་དབང་ལྷ་ཚེ་བདག་རིགས་ལྔ་ཡབ་ཡུམ་གྱི་ཚོགས་དཔག་ཏུ་མེད་པ་མདུན་གྱི་ནམ་མཁར་སྤྱན་དྲངས་ཏེ་དབང་བསྐུར་བ་ལ། གང་གིས་བསྐུར་བའི་ཚུལ་ནི། དཀྱིལ་འཁོར་གྱི་གཙོ་བོས་བསྐུར་བ་དང༌། སློབ་དཔོན་དཀྱིལ་འཁོར་གྱི་གཙོ་བོ་གཉིས་པའི་རྣམ་པས་བསྐུར་བ་དང༌། དབྱིངས་ནས་སྤྱན་དྲངས་པའི་དབང་ལྷས་བསྐུར་བ་སྟེ་ཚུལ་གསུམ་དུ་ཡོད་པ་ལས། འདིར་བྱིན་རླབས་མྱུར་བའི་དབང་དུ་བྱས་ཏེ་དཀྱིལ་འཁོར་གྱི་གཙོ་བོས་བསྐུར་བ་ཡིན་པས། ཁྱེད་རང་སྐུ་ཉིད་རྣམས་ཀྱི་སོ་སོའི་སྤྱི་བོ་ཡང་བླ་མའི་སྐུ་རེ་རེ་མངོན་སུམ་དུ་བྱོན། བླ་མའི་ཕྱག་གིས་བདུད་རྩིའི་བུམ་པ་བཟུང་བའི་མོད་ལ། ནམ་མཁར་གང་བའི་དེ་བཞིན་གཤེགས་པ་རྣམས་ཀྱི་དབང་བསྐུར་བའི་དགོངས་པ་མཛད། གཤེགས་མ་རྣམས་ཀྱིས་བཀྲ་ཤིས་པའི་གླུ་དང་སྣ་ཚོགས་པའི་རོལ་མོའི་སྒྲ་དང་མེ་ཏོག་ལ་སོགས་པའི་མཆོད་རྫས་ཀྱི་ཆར་འབེབས་བཞིན་པར་སྐུ་ཉིད་རྣམས་ལ་དབང་བསྐུར། བདུད་རྩིའི་རྒྱུན་སྤྱི་བོ་ནས་ཞུགས་ཏེ་ལུས་ཀྱི་ནང་ཐམས་ཅད་ལ་མེར་གྱིས་ཁྱབ། མ་དག་ཕུང་ཁམས་སྐྱེ་མཆེད་ཀྱི་དྲི་མ་ཐམས་ཅད་ལྕགས་ལ་གསེར་འགྱུར་གྱི་རྩིས་ཟིན་པ་ལྟར་གདན་གསུམ་གྱི་ལྷར་སད་དེ་རང་ལུས་རྒྱལ་བའི་དཀྱིལ་འཁོར་དུ་གྲུབ། དབང་དོན་དགའ་བའི་ཡེ་ཤེས་ཆུ་བོ་ལྟ་བུའི་རྒྱུན་གྱིས་སད་པའི་གནས་སྐབས་བསྐྱེད་པའི་དྲི་མ་དང༌། ཐ་མལ་འཁྲུལ་རྟོག་ལས་བྱུང་བའི་གདོན་དང་བགེགས་ལ་སོགས་པ་ཚེའི་བར་དུ་གཅོད་པ་ཐམས་ཅད་ལྷག་མེད་དུ་སྦྱངས། སྣང་སྲིད་དག་པ་རབ་འབྱམས་སུ་འཆར་བའི་ངེས་ཤེས་ཀྱིས་སྣང་སྟོང་ལྷའི་སྐུར་སྨིན་ཏེ་རྣམ་པར་སྨིན་པའི་རིག་འཛིན་གྱི་གསོས་ཐེབས། མཐར་ཐུག་འགྱུར་མེད་རྡོ་རྗེའི་སྐུ་འགྲུབ་པའི་རྒྱུར་གྱུར་པའི་སྐུའི་དབང་ཞུ་སྙམ་པའི་མོས་པ་མཛོད། ཅེས་བརྡ་སྤྲད་ལ་བུམ་པ་སྤྱི་བོར་བཞག་ནས། ཨོཾ། ཡེ་ཤེས་བདུད་རྩིས་གང་བའི་བུམ་པ་བཟང༌། །བླ་མ་ངག་དབང་རྣམ་རྒྱལ་སྐུ་ཡི་དབང༌། །སྐལ་ལྡན་བུ་ཡི་ལུས་ལ་བསྐུར་བ་ཡིས། །གཞོམ་མེད་རྡོ་རྗེ་སྐུ་མཆོག་ཐོབ་པར་ཤོག །མཚན་སྔགས་མཐར་ཀཱ་ཡ་ཨབྷིཥཉྩ་ཨོཾ། ཞེས་དབང་བསྐུར། དེ་ལྟར་བསྐུར་བས་ལུས་ཀྱི་སྒོ་ནས་བསགས་པའི་ལས་དང་རྩའི་སྒྲིབ་པ་དག བུམ་པའི་དབང་ཐོབ། མཧཱ་ཚེའི་བསྐྱེད་རིམ་བསྒོམ་པའི་སྣོད་དུ་གྱུར། ལུས་འཆི་བ་མེད་པ་སྐུ་རྡོ་རྗེའི་དངོས་གྲུབ་ཐོབ་པའི་སྐལ་བ་ཅན་དུ་གྱུར་པའི་མོས་པ་མཛོད། དེས་སྐུའི་དབང་བསྐུར་བ་སོང་ནས། ད་ནི་གསུང་གི་དབང་ལ་སྤྱན་དམིགས་འདི་བཞིན་མཛོད་ཅིག སློབ་དཔོན་གྱིས་ཚེ་ཆང་གི་ཐོད་པ་ཐོགས་ཏེ། ཡང་སྐུ་ཉིད་རྣམས་ཀྱི་མོས་པ་ཐོད་པ་ཟག་མེད་བདེ་སྐྱོང་གི་སྣོད་འདི་ཉིད་ནང་དུ་འཆི་མེད་ཡེ་ཤེས་ཀྱི་བདུད་རྩིས་གཏམས་པའི་ཁར་དཀྱིལ་འཁོར་གྱི་གཙོ་བོ་བླ་མ་ངག་དབང་རྣམ་རྒྱལ་སྐུ་གཉིས་སུ་མཆེད་དེ་བྱོན་པ། དེའི་ཐུགས་ཀར་འཆི་མེད་མགོན་པོ་པདྨ་འབྱུང་གནས། དེའི་ཐུགས་ཀར་ཐིག་ལེ་དྭངས་མ་ཁ་སྦྱོར་གྱི་དབུས་སུ་ཧྲཱིཿཡིག་གི་མཐར་ཨོཾ་ཨཱཿ གུ་རུ་ཝ་གིནྡྲ་བི་ཛ་ཡ་ཨ་ཡུརྫྙཱ་ན་སིདྡྷི་ཧཱུཾ། ཨོཾ་ཨཱཿཧཱུཾ་བཛྲ་གུ་རུ་པདྨ་སིདྡྷི་ཧཱུཾ། ཨོཾ་ཨ་མ་ར་ཎ་ིཛི་ཝནྟི་སྭཱཧཱ། ཞེས་པའི་སྔགས་ཕྲེང་རིམ་པ་གསུམ་གྱིས་བསྐོར་བ་ལས་འོད་ཟེར་འཕྲོས། ནམ་མཁར་བཞུགས་པའི་དེ་བཞིན་གཤེགས་པ་རྣམས་བསྐུལ་བས་བདེ་བ་རྒྱས་ཏེ་སྙོམས་པར་ཞུགས་པའི་སྦྱོར་མཚམས་ནས་བྱང་སེམས་ཞུ་བ་སྔགས་ཕྲེང་གི་བདུད་རྩི་དང་གཉིས་སུ་མེད་པའི་རྒྱུན་ནར་གྱིས་བྱུང་བ་ཐོད་པའི་ནང་དུ་བབ། ཐོད་པ་འཆི་མེད་ཡེ་ཤེས་ཀྱི་བདུད་རྩིས་ཡོངས་སུ་གང་བ་དེ་ཉིད་ཆེ་ཆེར་ཁོལ་ཞིང་ལུད་པ་རྒྱུན་གོད་ཟགས་མེད་པ་སྐུ་ཉིད་རྣམས་ཀྱི་ཞལ་སྒོ་ནས་ཞུགས་ལྗགས་ཐོག་ཏུ་མྱངས་ཏེ་མགྲིན་པར་བབ། བདུད་རྩིའི་བཅུད་ཀྱིས་ལུས་ཀྱི་རྩ་གནས་ཐམས་ཅད་ལ་ཕྲུ་མ་ཕུས་བཏབ་པ་ལྟར་གསིར་གྱིས་ཁྱབ། རྩ་ཡོན་པོར་འཆིང་བའི་རྒྱ་མདུད་ཐམས་ཅད་ཅིག་ཅར་དུ་གྲོལ་ཏེ་རླུང་རང་མལ་དུ་ཚུད། མཆོག་དགའི་ཡེ་ཤེས་མེ་དཔུང་ལྟ་བུའི་དབལ་གྱིས་རྨི་ལམ་གྱིས་གནས་སྐབས་བསྐྱེད་པ་དྲི་མ་དང༌། ལས་རླུང་གིས་སྣ་དྲངས་པའི་ནད་ལ་སོགས་པ་ཚེའི་བར་དུ་གཅོད་པའི་བུད་ཤིང་ཐམས་ཅད་རྨེག་མེད་དུ་བསྲེགས། རླུང་སེམས་དབུ་མར་ཞུགས་པའི་སྲོག་རྩོལ་གྱིས་གྲགས་སྟོང་ཛི་ཝནྟིའི་སྔགས་སུ་སྨིན་ཏེ་ཚེ་ལ་དབང་བའི་རིག་འཛིན་གྱིས་གསོས་ཐེབས། མཐར་ཐུག་འགག་མེད་རྡོ་རྗེའི་གསུང་འགྲུབ་པའི་རྒྱུར་གྱུར་པའི་གསུང་གི་དབང་ཞུ་སྙམ་པའི་མོས་པ་མཛོད། ཅེས་བརྡ་སྤྲད་ལ་ཐོད་པ་མགྲིན་པར་བཞག་ནས། ཨཱཿ འཆི་མེད་བདུད་རྩིས་གང་བའི་ཀ་པཱ་ལ། །བླ་མ་ངག་དབང་རྣམ་རྒྱལ་གསུང་གི་དབང༌། །སྐལ་ལྡན་བུ་ཡི་ངག་ལ་བསྐུར་བ་ཡིས། །འགག་མེད་རྡོ་རྗེའི་གསུང་མཆོག་ཐོབ་པར་ཤོག །མཚན་སྔགས་མཐར་ཝཱ་ཀ་ཨ་བྷཱི་ཥཉྩ་ཨཱཿ ཞེས་དབང་བསྐུར། དེ་ལྟར་བསྐུར་བས་ངག་གི་སྒོ་ནས་བསགས་པའི་ལས་དང་རླུང་གི་སྒྲིབ་པ་དག གསང་བའི་དབང་ཐོབ། ཨ་ནུ་ཚེའི་རྫོགས་རིམ་བསྒོམ་པའི་སྣོད་དུ་གྱུར། ངག་འཆི་བ་མེད་པས་གསུང་རྡོ་རྗེའི་དངོས་གྲུབ་ཐོབ་པའི་སྐལ་བ་ཅན་དུ་གྱུར་པའི་མོས་པ་མཛོད། དེས་གསུང་གི་དབང་བསྐུར་བ་སོང་ནས། ད་ནི་ཐུགས་ཀྱི་དབང་ལ་སྤྱན་དམིགས་འདི་བཞིན་མཛོད་ཅིག །སློབ་དཔོན་གྱིས་ཚེ་འབྲང་རྡོ་རྗེའི་རྩེ་ཅན་ཐོགས་ཏེ། ཡང་སྐུ་ཉིད་རྣམས་ཀྱི་མོས་པ་ཚེའི་འབྲང་རྒྱས་བཀྲ་ཤིས་གཡང་དུ་འཁྱིལ་བའི་རྫས་མཆོག་འདི་ཉིད་ཕྱི་རིན་པོ་ཆེའི་གཞལ་ཡས་ཁང་གི་རྣམ་པ་གསལ་བ་ལ་ནང་དུ་དཀྱིལ་འཁོར་གྱི་ལྷ་ཚོགས་ཡོངས་སུ་རྫོགས་པར་བཞུགས་པ། གཙོ་བོ་བླ་མ་ངག་དབང་རྣམ་རྒྱལ་གྱི་ཐུགས་ཀ་ནས་འོད་ཟེར་འཕྲོས་སྤྱི་བོའི་རིགས་བདག་མགོན་པོ་ཚེ་དཔག་ཏུ་མེད་པ་དང༌། ནམ་མཁའ་བཞུགས་པའི་དེ་བཞིན་གཤེགས་པ་རྣམས་ཀྱི་ཐུགས་རྒྱུད་བསྐུལ་ཏེ་སྐུ་ལས་བདེ་ཆེན་ཟག་པ་མེད་པའི་བདུད་རྩིའི་རྒྱུན་ཧྲམ་ཧྲམ་དུ་བབ། བླ་མའི་ཕྱག་གི་ཚེ་བུམ་དང་སློབ་དཔོན་ཆེན་པོའི་ཕྱག་གི་ཐོད་པར་ཞུགས། དེ་དག་ལ་ཆིལ་ཆིལ་ཁོལ་ཞིང་ལུད་པའི་རྒྱུན་གོད་ཟགས་མེད་པར་སྐུ་ཉིད་རྣམས་ཀྱི་སྤྱི་བོ་ནས་ཞུགས་ཡིད་ཀྱི་གནས་སུ་བབ། སྙིང་གར་ཁམས་ཀྱི་དྭངས་མ་མི་ཤིགས་པའི་ཐིག་ལེ་ལ་ཞུགས་པ་བདེ་བའི་རྐྱེན་བྱས་ཏེ་སྡོང་རྩ་སྣུམ་གྱིས་བྲན་པ་ལྟར་ལུས་ཀྱི་ཐིག་ལེ་ཐམས་ཅད་ལ་ཁྱབ། ཀུན་རྫོབ་བྱང་ཆུབ་ཀྱི་སེམས་ཞུ་བ་མྱངས་ཏེ་ཟག་མེད་ཀྱི་བདེ་བ་རྒྱས། ཁྱད་དགའི་ཡེ་ཤེས་ཉི་མ་ལྟ་བུའི་ཟེར་གྱིས་གཉིད་སྟུག་གི་གནས་སྐབས་བསྐྱེད་པའི་དྲི་མ་དང༌། རང་བཞིན་བརྒྱད་ཅུའི་རྟོག་ཚོགས་ལ་སོགས་པ་ཚེའི་བར་དུ་གཅོད་པའི་མུན་པ་ཐམས་ཅད་ཡུད་ཀྱིས་བཅོམ། ཉེ་རྒྱུའི་སྤྱོད་པའི་ཐབས་ཀྱིས་རིག་སྟོང་བདེ་ཆེན་འོད་གསལ་དུ་སྨིན་ཏེ་ཕྱག་རྒྱ་ཆེན་པོའི་རིག་འཛིན་གྱི་གསོས་ཐེབས། མཐར་ཐུག་འཁྲུལ་མེད་རྡོ་རྗེ་ཐུགས་འགྲུབ་པའི་རྒྱུར་གྱུར་པའི་ཐུགས་ཀྱི་དབང་ཞུ་སྙམ་པའི་མོས་པ་མཛོད། ཅེས་བརྡ་སྤྲད་ལ་ཚེ་འབྲང་སྙིང་ཁར་བཞག་ནས། ཧཱུཾ། ཚེ་ཡི་འབྲང་རྒྱས་བཀྲ་ཤིས་དཔལ་གྱི་རྫས། །བླ་མ་ངག་དབང་རྣམ་རྒྱལ་ཐུགས་ཀྱི་དབང༌། །སྐལ་ལྡན་བུ་ཡི་ཡིད་ལ་བསྐུར་བ་ཡིས། །གཡོ་མེད་རྡོ་རྗེའི་ཐུགས་མཆོག་ཐོབ་པར་ཤོག །མཚན་སྔགས་མཐར་ཙིཏྟ་ཨ་བྷི་ཥིཉྩ་ཧཱུཾ། ཞེས་དབང་བསྐུར། དེ་ལྟར་བསྐུལ་བའི་ཡིད་ཀྱི་སྐོ་ནས་བསགས་པའི་ལས་དང་ཐིག་ལེའི་སྒྲིབ་པ་དག ཤེས་རབ་ཡེ་ཤེས་ཀྱི་དབང་ཐོབ། ཨ་ཏི་བདེ་ཆེན་ཚེའི་དཀྱིལ་འཁོར་བསྒོམ་པའི་སྣོད་དུ་གྱུར། ཡིད་འཆི་བ་མེད་པ་ཐུགས་རྡོ་རྗེའི་དངོས་གྲུབ་ཐོབ་པའི་སྐལ་བ་ཅན་དུ་གྱུར་པའི་མོས་པ་མཛོད། དེས་ཐུགས་ཀྱི་དབང་བསྐུར་བ་སོང་ནས། ད་ནི་ཡོན་ཏན་ཕྲིན་ལས་ཀྱི་དབང་ངམ་ཡེ་ཤེས་ཀྱི་དབང་ལ་སྤྱན་དམིགས་འདི་བཞིན་མཛོད་ཅིག སློབ་དཔོན་གྱིས་ཚེའི་རིལ་བུ་ཐོགས་ཏེ། ཡང་སྐུ་ཉིད་རྣམས་ཀྱི་མོས་པ་མྱོང་གྲོལ་ཚེའི་རིལ་བུ་འོད་ཀྱི་གོང་བུར་གྱུར་པ་འདི་ཉིད་ཕྱི་བྱི་རུའི་ཕུང་པོ་སྤུངས་པ་ལྟར་དམར་བའི་རིལ་བུའི་རྣམ་པར་གནས་པ་ལ། ནང་དུ་རིལ་བུའི་བོང་ཚོད་དང་མཉམ་པའི་བླ་མ་ངག་དབང་རྣམ་རྒྱལ་གྱི་སྐུ་ཤིན་ཏུ་ཕྲ་ཞིང་དྭང་བ་རིལ་བུའི་གྲངས་མཉམ་དུ་བཞུགས་པ་མིག་འབྲས་ནང་དུ་གཟུགས་བརྙན་འཆར་བ་ལྟར་གསལ་བ་ལས་འོད་ཟེར་འཕྲོས། ནམ་མཁར་བཞུགས་པའི་དེ་བཞིན་གཤེགས་པ་རྣམས་ཀྱི་ཐུགས་རྒྱུད་བསྐུལ། སྐུ་ལ་འཆི་མེད་ཡེ་ཤེས་ཀྱི་བདུད་རྩི་ཆར་བཞིན་བབ་ནས་རིལ་བུ་ལ་ཐིམ་པས་བོང་བསྐྱེད། རིལ་བུའི་གོ་སར་བཞུགས་པའི་སྐུ་ཡང་སྔར་བས་ཆེས་དགྱེས་ཤིང་འཛུམ་པའི་མདངས་གསལ་བར་གྱུར་པའི་མཐར་འོད་ཀྱི་རྣམ་པར་བསྡུས་པ་འཆི་མེད་འཇའ་ཚོན་གྱིས་སྐུར་གྱུར་ཏེ་དྭངས་མ་ལྔ་ལྡན་གྱི་འོད་ཟེར་དཔག་ཏུ་མེད་པ་འཆར་ཁའི་ཟེར་ཐག་ཆད་པ་ལྟར་དྲོད་དང་བཅས་པ་ཐལ་གྱིས་བྱུང་ནས་སྐུ་ཉིད་རྣམ་པ་སོ་སོའི་གནས་གསུམ་དུ་ཐིམ། འོད་ཀྱི་ལུས་ངག་ཡིད་གསུམ་ཐམས་ཅད་ལ་ཕྱི་གསལ་ནང་གསལ་དུ་ཁྱབ། སྒོ་གསུམ་གྱི་དྲི་མ་བག་ཆགས་དང་བཅས་པ་དག་སྟེ་དྭངས་མའི་རྡོ་རྗེའི་གསུམ་གྱི་རང་བཞིན་དུ་གྱུར། ལྷན་སྐྱེས་ཡེ་ཤེས་རིན་པོ་ཆེ་ལྟ་བུའི་འོད་ཀྱིས་བཞི་པའི་གནས་སྐབས་བསྐྱེད་པའི་ཆགས་རྟོག་གིས་གཡོགས་པའི་དྲི་མ་དང༌། གཉིས་སྣང་ཕྲ་བའི་བག་ཆགས་ལ་སོགས་པ་ཚེའི་བར་དུ་གཅོད་པའི་རབ་རིབ་ཐམས་ཅད་བསངས་ཏེ་ཉིན་མཚན་འོད་གསལ་གྱི་ཁོར་ཡུག་ཏུ་གྱུར། རྩོལ་བཅས་ཀྱི་ཤུན་པ་རང་སར་དག་པའི་སྟོབས་ཀྱིས་བདེ་སྟོང་རང་གནས་ཀྱི་ཡེ་ཤེས་ཆེན་པོ་ཀ་དག་གདོད་མའི་དབྱིངས་སུ་སྨིན་པ་མཐར་ཕྱིན། ལྷུན་གྲུབ་སྣང་བ་རྣམ་བཞིའི་རྩལ་རྫོགས་ཏེ་ལྷུན་གྱིས་གྲུབ་པའི་རིག་འཛིན་གྱི་གསོས་ཐེབས། འབྲས་བུ་འཆི་མེད་དམ་པ་ཡེ་ཤེས་རྡོ་རྗེའི་སྐུར་འགྲུབ་པའི་རྒྱུ་ཐུན་མོང་མ་ཡིན་པ་བླ་མའི་ཡེ་ཤེས་ཀྱི་དབང་ཞུ་སྙམ་པའི་མོས་པ་མཛོད། ཅེས་བརྡ་སྤྲད་ལ་ཚེ་རིལ་གནས་གསུམ་དུ་བཞག་ནས། ཧྲཱིཿ ཚེ་བསྲིང་དཔལ་བསྐྱེད་བཅུད་ལེན་རིལ་བུའི་རྫས། །ངག་དབང་རྣམ་རྒྱལ་ཡོན་ཏན་ཕྲིན་ལས་དབང༌། །སྐལ་ལྡན་བུ་མཆོག་རྣམས་ལ་བསྐུར་བ་ཡིས། །ཁྱད་པར་འཕགས་པའི་དབང་མཆོག་ཐོབ་པར་ཤོག །མཚན་སྔགས་མཐར་སརྦ་ཨ་བྷི་ཥིཉྩ་ཧྲཱིཿ ཞེས་དབང་བསྐུར་རིལ་བུ་བྱིན། དེ་ལྟར་དབང་བཞི་པ་བསྐུར་བས་ལུས་ངག་ཡིད་ཐ་དད་དུ་འཛིན་པའི་ཀུན་གཞིའི་ལས་དང་ཤེས་བྱའི་སྒྲིབ་པ་དག དབང་བཞི་པ་ཐོབ། འོད་གསལ་རྡོ་རྗེ་སྙིང་པོའི་ཁྱད་ཆོས་ཀ་དག་ལྷུན་གྲུབ་ཟུང་འཇུག་གི་མྱུར་ལམ་བསྒོམ་པའི་སྣོད་དུ་གྱུར། སྒོ་གསུམ་འཆི་མེད་དམ་པ་ཡེ་ཤེས་རྡོ་རྗེ་ཞེས་བྱ་བ་སྐུ་དང་ཡེ་ཤེས་གཉིས་སུ་མེད་པའི་བདག་ཉིད་འཆི་བ་མེད་པའི་དབང་མཆོག་དམ་པ་ཐོབ་པའི་ལས་དང་སྐལ་བ་ཅན་དུ་གྱུར་པའི་མོས་པ་མཛོད། དེས་དངོས་གཞི་དབང་གི་རིམ་པ་སོང་ནས། ད་ནི་མཐའ་རྟེན་དུ་ཚེ་སྲོག་འགྱུར་བ་མེད་པར་རིགས་ལྔའི་ཕྱག་རྒྱས་བཏབ་པ་ཡིན་པས་སྐུ་ཉིད་རྣམས་ཀྱི་སྤྱན་དམིགས་འདི་ལྟར་གསལ་ཐོབ་མཛོད་ཅིག །སློབ་དཔོན་གྱིས་ཚེ་མདའ་ཐོགས་ཏེ། སླར་ཡང་དཀྱིལ་འཁོར་གྱི་གཙོ་བོ་བླ་མ་ངག་དབང་རྣམ་རྒྱལ་གྱི་སྤྱི་བོ་ལ་སོགས་པའི་གནས་ལྔ་ལས་འོད་ཟེར་དཀར་དམར་མཐིང་སེར་ལྗང་བའི་ཚོགས་འཕྲོས་ཏེ། ནམ་མཁར་གང་བའི་དེ་བཞིན་གཤེགས་པ་རྣམས་སྤྱན་དྲངས་ཚེ་མདའ་ལ་བསྟིམས། ཡང་ཚེ་མདའ་འདིས་སྐུ་ཉིད་རྣམས་ཀྱི་སྤྱི་བོ་ལ་སོགས་པའི་གནས་ལྔར་རྒྱ་གྲམ་དུ་གཏུགས་པས་དེ་བཞིན་གཤེགས་པ་རྣམས་གནས་གོ་འཕོས་ཏེ་སྐུ་ཉིད་རྣམས་ཀྱི་སྤྱི་བོར་རྣམ་སྣང་ཚེ་དཔག་མེད་ཡབ་ཡུམ། མགྲིན་པར་སྣང་མཐའ་ཚེ་དཔག་མེད་ཡབ་ཡུམ། སྙིང་གར་མི་བསྐྱོད་ཚེ་དཔག་མེད་ཡབ་ཡུམ། ལྟེ་བར་རིན་འབྱུང་ཚེ་དཔག་མེད་ཡབ་ཡུམ། གསང་བར་དོན་གྲུབ་ཚེ་དཔག་མེད་ཡབ་ཡུམ་དུ་གྱུར་ནས་སྐུ་ཉིད་རྣམས་ལ་བསྲུང་བ་དང༌། བསྐྱབ་པ་དང༌། སྦ་བ་དང༌། བྱིན་གྱིས་བརླབས་པའི་མཐར་འོད་དུ་ཞུ་ནས་འཁོར་ལོ། པདྨ། རྡོ་རྗེ། རིན་ཆེན། རལ་གྲི་སྟེ་ཕྱག་མཚན་གྱི་རྣམ་པར་གྱུར་པ་དེས་སྐུ་ཉིད་རྣམས་ཀྱི་གནས་དེ་དང་དེར་བྱང་ཆུབ་བར་དུ་འགྱུར་བ་མེད་པར་རྒྱས་བཏབ་པས། དྭངས་མའི་ཚེ་སྲོག་གི་ཀ་བ་ཚུགས། ཚེ་མི་ནུབ་པ་རྒྱལ་མཚན་ལྟ་བུ། མི་འགྱུར་བ་གཡུ་དྲུང་ལྟ་བུ། མི་ཤིགས་པ་རྡོ་རྗེ་ལྟ་བུ། གཞན་ཡང་ཉི་ཟླ་ལྟར་འོད་གསལ་བ། རྒྱུ་སྐར་ལྟར་མདངས་བཀྲ་བ། ལྷུན་པོ་ལྟར་བརྗིད་ཆགས་པ། ཚེ་དང་བསོད་ནམས་དཔལ་དང་འབྱོར་པའི་ལེགས་ཚོགས་ཐམས་ཅད་ཡར་གྱི་ཟླ་ལྟར་འཕེལ། ཉམས་དང་རྟོགས་པའི་ཡོན་ཏན་གྱི་རྩལ་ཁ་ཐམས་ཅད་དབྱར་གྱི་མཚོ་ལྟར་རྒྱས། ཕྱིའི་བར་ཆད་སྟེང་གདོན་གཟའ་འོག་གདོན་ཀླུ་བར་གདོན་རྒྱལ་པོའི་གནོད་པ་ལ་སོགས་པ་དང༌། ནང་གི་བར་ཆད་ལུས་ཀྱི་ན་ཚ་སེམས་ཀྱི་སྡུག་བསྔལ། རྨི་ལམ་མཚན་ལྟས་ངན་པ་ལ་སོགས་པ་ཡིད་མི་བདེ་བའི་རྣམ་པ་ཐམས་ཅད་དང༌། གཞན་ཡང་འཇིགས་པ་ཆེན་པོ་བརྒྱད་དང་བཅུ་དྲུག གདོན་ཆེན་པོ་བཅོ་བརྒྱད། བགེགས་རིགས་སྟོང་ཕྲག་བརྒྱད་ཅུ། ཡེ་འབྲོག་སུམ་བརྒྱ་དྲུག་ཅུ། གློ་བུར་དགུ་བཅུ་རྩ་གཅིག་ལ་སོགས་པ་དུས་མ་ཡིན་པར་འཆི་བའི་འཇིགས་པ་ཐམས་ཅད་དང༌། མདོར་ན་རྐྱེན་ཕྱི་ནང་གི་བར་ཆད་མི་མཐུན་པའི་ཕྱོགས་མཐའ་དག་ལས་སྲུངས་ཤིག་སྙམ་པའི་མོས་པ་མཛོད། དེ་ནས་ཚེ་མདའ་སློབ་མའི་གནས་ལྔར་གཏུགས་བཞིན་པར་འདི་སྐད་དོ། །ཧྲཱིཿ མགོན་པོ་ཚེ་དཔག་མེད་དང་པདྨ་འབྱུང༌། །གྲུབ་བརྙེས་ངག་དབང་རྣམ་རྒྱལ་དཔལ་བཟང་པོས། །རྡོ་རྗེ་སློབ་མ་འདི་ལ་བྱིན་གྱིས་རློབས། །ཚེ་སྲོག་འགྱུར་བ་མེད་པར་རྒྱས་ཐོབ་ཅིག །རྣམ་ཀུན་མོས་པའི་བུ་ཡི་ཚེ་བསོད་དང༌། །བཀྲག་མདངས་གཟི་བརྗིད་ཉམས་རྟོགས་རྒྱས་པ་དང༌། །ཕྱི་ནང་བར་ཆད་གདོན་བགེགས་ལས་བྱུང་བའི། །ལུས་དང་སེམས་ཀྱི་སྡུག་བསྔལ་ཇི་སྙེད་དང༌། །དུས་མིན་འཆི་བའི་འཇིགས་པ་ཐམས་ཅད་ལས། །ཐུབ་པར་སྲུངས་ཤིག་ཚད་མེད་ཐུགས་རྗེ་ཅན། །ཅེས་དང་མཚན་སྔགས་མཐར་བཛྲ་ཀཱ་ཝཱ་ཙི་རཀྵ་རཀྵ། ཞེས་པས་བརྟན་པར་བྱ། སྲུང་མདུད་སྦྱིན་པར་སྤྲོ་ན་རྟ་སྔགས་ཀྱིས་བསྒྲུབས་ཏེ་བཀྱེས་ནས་སུ་པྲ་ཏིཥྛ་དང་བཛྲ་ཀཱ་ཝཱ་ཙི་རཀྵས་བརྟན་པར་བྱའོ། །དེས་མཐའ་རྟེན་རྒྱས་འདེབས་ཀྱི་རིམ་པ་སོང་ནས། ད་ནི་ཚེ་དབང་ཟབ་མོ་ལེགས་པར་གྲུབ་པའི་དགའ་སྟོན་དུ། མདུན་གྱི་མཁར་མཐུ་ཆེན་བླ་མ་ལ་ཕྱོགས་བཅུའི་སངས་རྒྱས་དང་བྱང་སེམས་དཔའ་བོ་མཁའ་འགྲོ་ལྷ་མི་གྲུབ་པའི་རིག་འཛིན་གྱི་ཚོགས་ཀྱིས་བསྐོར་བ་གསལ་བཏབ། དེ་ཐམས་ཅད་ཀྱིས་བདག་ཅག་ལ་བདེ་ལེགས་སུ་མཛད་པར་དགོངས་ཏེ། ལ་ལས་སྙན་པའི་གླུ་ལེན། ལ་ལས་མཛེས་པའི་གར་བྱེད། ལ་ལས་རོལ་མོའི་སྒྲ་སྒྲོག ལ་ལས་མཆོད་པའི་རྫས་ཐོགས། ཕྱག་གི་མེ་ཏོག་སིལ་མ་འཐོར། ཞལ་ནས་བཀྲ་ཤིས་པའི་ཚིགས་སུ་བཅད་པ་བརྗོད་པའི་མོས་པ་མཛོད། སྦྱིན་པའི་སྟོབས་ཀྱིས་སངས་རྒྱས་ཡང་དག་འཕགས། །མི་ཡི་སེངྒེས་སྦྱིན་པའི་སྟོབས་རྟོགས་ནས། །སྙིང་རྗེ་ཅན་གྱིས་གྲོང་ཁྱེར་འཇུག་པ་ན། །སྦྱིན་པའི་སྟོབས་ཀྱི་སྒྲ་ནི་གྲགས་པར་གྱུར། །སྦྱིན་པ་མཐར་ཕྱིན་ཚེ་ཡང་འཕེལ་བར་ཤོག །ཅེས་ཕྱིན་དྲུག་གི་ཤིས་བརྗོད་མཐར། འཇིག་རྟེན་འདྲེན་པ་སོགས་དང༌། རྒྱ་གར་པཎ་ཆེན་སོགས་དང༌། སྔོན་བྱོན་རྒྱལ་བ་སོགས་དང༌། མི་འགྱུར་ལྷུན་པོ་སོགས་ཀྱི་མཐར་རོལ་མོ་དང་བཅས་པས་མཐའ་བརྒྱན་པར་བྱའོ། །དེས་མཐའ་རྟེན་ཡན་ལག་དང་བཅས་པ་སོང་ནས། ད་ནི་དབང་དུས་སུ་ཐོབ་པའི་རྩ་བ་དང་ཡན་ལག་གི་དམ་ཚིག་ཐམས་ཅད་མི་ཉམས་པ་ལེགས་པར་བསྲུང་ངོ་སྙམ་པས་འདིའི་རྗེས་ཟློས་མཛོད། །གཙོ་བོས་ཇི་ལྟར་སོགས་ལན་གསུམ་གྱིས་ཁས་བླང་དུ་བཅུག སླར་ཡང་དེ་དག་གི་བཀའ་དྲིན་གཏང་རག་གི་ཡོན་དུ་བརྟན་གཡོ་སྣོད་བཅུད་ཀྱི་བཀོད་པ་ཚར་དུ་དངར་བའི་མཆོད་སྤྲིན་རྒྱ་མཚོར་དམིགས་པའི་མཎྜལ་འབུལ་བར་ཞུ། ཞེས་བསྐུལ་ནས་མཎྜལ་འབུལ་གྲུབ་པ་དང༌། བསོད་ནམས་འདི་ཡིས་སོགས་ཀྱིས་དགེ་རྩ་བསྔོ། དེ་ནས་རྗེས་ཆོག་གཞུང་དཀྱུས་ལྟར་བྱའོ། །ཞེས་པ་འདིའང་མཐུ་ཆེན་བླ་མ་ལ་མི་ཕྱེད་པའི་དད་པ་ཅུང་ཟད་ཐོབ་པའི་ཆོས་སྨྲའི་བཙུན་པོ་དགེ་འདུན་རིན་ཆེན་པས་བྲིས་པ་དགེ་ལེགས་སུ་གྱུར་ཅིག། །།སརྦ་མངྒ་ལཾ།།